text:
مولود چاووش اوغلو: "ایسراییل-ین تجاووزونو کسکین شکیلده قیناییریق"
خاریجی ایشلر ناظیری مولود چاووش اوغلو ایسراییلین غزه و فیلیسطینلیلره قارشی تجاووزونو کسکین شکیلده قینادیقلارینی بیلدیریب.
خاریجی ایشلر ناظیری مولود چاووش اوغلو ایسراییلین غزه و فیلیسطینلیلره قارشی تجاووزونو کسکین شکیلده قینادیقلارینی بیلدیریب.
خاریجی ایشلر ناظیری چاووش اوغلو پایتاخت آنکارادا کئچیریلن 13-جو سفیرلر کنفرانسیندا چیخیش ائدیب.
تورکیه-نین فیلیسطین مسئلهسینه وئردیگی گوجلو دستکین داوام ائتدیگینی بیلدیرن چاووش اوغلو دئییب:
"ایسراییل-ین غزه هوجوملاری و ایسراییل-لی فاناتیک یهودی قروپلارینین القصی مسجیدینه داخیل اولماق جهدلری قبول ائدیلمزدیر. بیز ایسراییلی کسکین شکیلده قیناییریق و دونن گئجه اعلان ائدیلمیش آتشکسین دایمی اولماسینی ایستییریک".
تورکیه-نین داها عدالتلی دونیا نیظامینین بایراقداری اولدوغونو وورغولایان چاووش اوغلو "قلوبال ارزاق بحرانینین حلی اوچون اوکراینا تاخیلینین صادراتینا دایر ایستانبول سازیشی و سازیشین حیاتا کئچیریلمهسی کیمی اینکیشافلار دیپلماسیمیزین قلوبال نوماییشی اولدو" دئییب.
چاووش اوغلو خاریجی ایشلر ناظیری "اگر بیز تکباشینا الده ائتدیگیمیزی آوروپا بیرلیگی ایله بیرلیکده ائتسیدیک آوروپا بیرلیگی بوتون دونیادا قلوبال گوج اولاردی" دئییب و آوروپانین تهلوکهسیزلیگینین تورکیه-یه احتیاجی اولدوغونو وورغولاییب.
اوکراینا بحرانینین تورکیه-نین دگرینی بیر داها اورتایا قویدوغونا دقت چکن ناظیر چاووش اوغلو دئییب:
"تاریخین آخیشی تورکیه-نین دوستلوغونو اؤیرتدی".
عراق-داکی حادثهلری یاخیندان ایزلهدیکلرینی وورغولایان چاووش اوغلو سؤزلرینه اونو دا علاوه ائدیب کی، بؤلوجو ترور تشکیلاتی پ.کا.کا-نین بو اؤلکهدهکی مؤوجودلوغو اوچون کونکرت ده آددیملارین آتیلماسینی گؤزلییریک.
ترور تشکیلاتلاری ایله باغلی امریکا-دان گؤزلهنیلن دستکی آلمادیقلارینی وورغولایان خاریجی ایشلر ناظیری:"بیز حساب ائدیریک کی، امریکا بیزیم قانونی گؤزلنتیلریمیزه اویغون حرکت ائتمهلیدیر" دئییب.
ایلگیلیلی خبرلر
تورکیه ایله لیبیا آراسیندا هیدروکربن ساحهسینده آنلاشما سندی ایمضالانیب
تورکیه امریکانین قرارینی سرت شکیلده قیناییب
تورکیه امریکانین ساوونما ناظیرلیگینین گونئی قیبریس روم رهبرلیگینی میللی قواردیا بوروسونون دؤولت طرفداشلیغی پروقرامینا داخیل ائتمهسینی سرت شکیلده قیناییب.
حولوصی آکار: "تورک سلاحلی قوهلری لیبیا-دا یاد قوه دئییل"
میللی ساوونما ناظیری حولوصی آکار تورک سلاحلی قوهلرینین لیبیا-دا خاریجی قوه اولمادیغینی بیلدیریب.


c: text/html

text:
بختیارلار
نریمان ناظیم
شهرین بؤیوٍک پارکلاریندان ساییلان «میللت پارکی» اؤز اوزون عؤمروٍ بویو، جوٍربهجوٍر اینسانلاری قارشیلاییب، اونلارین احوال- روحیهسینی، سئوینج و کدرینین دؤزوٍملوٍ شاهیدی اولوبدور. اونلاردان کیمیسی درد الیندن قورتاریب قاچمیش، پارکین بیر بوجاغینا سیغینان؛ کیمیسی اؤز ایستکلیسی ایله بیرلیکده بیر دینج یئر آراییب آختاریب، شیرین رؤویالارا دالان؛ کیمیسی اعتیاد جایناغیندا سیخیلیب، یئرسیزلیکدن بیر گوٍشهیه دالدالانیب گئجهلهین؛ کیمیسی گنجلییین قانادلی آرزیلاریلا کیتاب الینده آغاجلار کؤلگهسینده وار- گل ائدهرک دانیشگاه عشقی ایله اوچوشان، کیمیسی… کیمیسی… آنجاق هرهسی بیر درده دالان، هر بیری بیر رنگه چالان ایدیلر…
پارکین بؤیوٍک دروازاسینین یانیندا یئرلشن قوجامان چینار، بیر آغساققال کیمی سانکی باشقا آغاجلارین هندهوریندن گلنلری قارشیلاییر، گئدنلری یولا سالیردی.
او گوٍن ایسه بو قوجامان چینار ال- اله وئریب قوشا گئدن بیر اوغلان ایله بیر قیزین شنلیکله گزیشمهلرینی، بختیارجاسینا اونون قاباغیندان سوٍزوٍب دروازادان چیخمالارینی ایزلهدی. اونلار دئیه- گوٍله خییاوانا چیخدیلار.
اوغلان ایییرمی بئش، ایییرمی آلتی یاشار ایدی؛ اونون ائینیندهکی قیسا قول ساریمتیل «تیشئرت»ین هر اوٍچ دوٍیمهسی آچیق ایدی. بوغازیندان آسیلان بویون باغینین آلتین زنجیری ایشیلداییردی. کیبریتی مخملدن تیکیلمیش عنّابی دار شالواری اونون آریق و اوزون قیچلارینی داها آریق و اوزون گؤستریردی. او آغ ایسپورت باشماغیلا تلسمهدن ییرغالانا- ییرغالانا یئریییردی.
قیزین زولاق- زولاق نازیک مانتووا بوٍروٍنموش نومودلو اندامی یولدان کئچنلردن باخیش اوموردو. قیز، اوغلانلا قول- قولا گئدیر، آستا- آستا پیچیلداشیر، اونون نسه سؤیلمهسیندن نارین- نارین گوٍلوٍردوٍ. بعضن ده دایانیر اوغلانی احتیراصلی، چیلغین باخیشلاریلا سوٍزوٍب، سونرا باشین اونون چیینینه دؤیهرک اوغونوب گئدیردی.
اوغلان او بیری الی ایله ایکی ایتین مکسیگیندن توتوب چکیردی. ایتین بؤیوٍیوٍ قولاغی ساللاق، اتلی- جانلی بیر تازی ایدی. اونون زیل قارا بویالی دریسی پار- پار پاریلداییردی. بالاجا ایت اوزون و گوٍدک قیچ ایدی. یئرییهنده قارنی یئرده سوٍیروٍشوٍردوٍ. اوزون قولاقلاری اویناقلاییردی. آغیمتیل قیوریم توٍکلری اونو املیک قوزویا اوخشادیردی.
اونلارین قاباغینجا ایییرمی- اوتوز آددیم آرالی بیر کیشی گئدیردی. الیندهکی بیرزئنت ساکی الدن- اله وئریر، گاهدان بیر گئرییه چئوریلیب بوغوق سسله «گئده یئیین اول»- دئیه، کیمسهنی سسلهییردی. بو سسی ائشیدجک اون- اون ایکی یاشار بیر اوغلان اوشاغی الیندهکی توربانی دالینا آتیر، قاچا- قاچا گئدیب، اؤزوٍنوٍ کیشییه یئتیریردی. آمما هله بئش- اون قدم گئتمهمیش دؤنوٍب دالا طرف باخیردی. سونرا بیر آز گئدیر، یئنیدن دؤنوٍردوٍ. آنجاق ایستر- ایستهمز یاواش- یاواش کیشیدن آرا آچیب، ایتلره یاخینلاشیردی. گاه اونلارلا یاناشی گئدیر، گاه دا اونلاری آرخادان ایزلهییردی. هردن ده بیر الینی اوزادیب بالاجا ایتی تومارلاماق ایستهییردی. آمما قارا ایتین میریلداماسیندان قورخوب گئری چکیلیردی. اوع بو ایشه دؤنه – دؤنه جان آتیر، آمما ایتین چیخیریغی اونو اوغورسوز قویوردو.
بیر آن اوشاق دایاندی، سونرا سئوینجک چؤمبهلیب، الیندهکی پیلاستیک توربانی قوردالاییب بیر تیکه چؤرهک چیخارتدی. قاراش- قاراش- دئیه چؤرهیی ایته ساری اوزاتدی. ایت ایسه اونو سایمادی. موچ- موچ ائلهییب چؤرهیی ایتین قاباغینا آتدی. ایت چؤرهیی اییلهدی، آمما یئمهدی.
اوشاغین اوٍزوٍنه کدهر چؤکدوٍ. قارا ایت اؤزوٍنوٍ قیزا ساری وئردی. اونون قیچینا ساری سوٍرتوٍشوٍب کوٍچوٍکلنمهیه باشلادی. قیز ایته دوغرو دؤندوٍ. الینی اونون باشینا چکیر، «ائی وآآ… نه نازدی بووو»- دئیه، اونون ایکی قولاغیندان یاپیشیب اؤزوٍنه ساری چکدی. اوشاق تعجّوٍبله قیزی سوٍزدوٍ. قیز ایتین کمسییین اوغلاندان آلدی. ایندیسه ایتین بیری بو الدن، بیری او الدن گئدیردی.
اوشاغین قیریشیغی آچیلدی. گؤزلری گوٍلدوٍ. او فوٍرصتی فؤوتا وئرمهییب؛ قانوو قیراغی ایله بالا ایته یاخینلاشدی؛ آمما اوغلانین ایتی باخیشیندان چکینهرک یئنه ده ایتدن آرا آچدی.
کیشینین «گئده، یئیین اول!» سسی یئنیدن ائشیدیلدی. اوغلان ایکی کؤنوٍللوٍ اولان کیمی بیر کیشییه طرف، بیر ده ایته باخدی. سانکی سون دفه اولاراق بیر داها ایتی تومارلاماق ایستهیی ایله تلهسیک ایته یاناشدی.
هامان لحظهده قارا ایت بیردن- بیره اونون اوٍستوٍنه سیچرادی. کمسیک قیزین الیندن چیخدی. اوشاق قانوودان آتیلیب خییاوانا ساری قاچدیقدا، یوخاری باشدان گلن ماشین اونو حاخلادی. بوق سسی، سونرا تورموز قیژیلتیسی ائشیدیلدی… موٍسافیرلر ماشیندان یئنیب اوشاغا طرف قاچدیلار؛ سوٍروٍجوٍ ایسه «آخخ…» دئیهرک، ایکی الی ایله گؤزلرینی اؤرتوٍب باشینی فرمانا سؤیکهدی.
سوٍروٍجوٍ بیر نئچه لحظه او حالدا قالدی، سونرا جاماعاتین های- کوٍیوٍندن اؤزوٍنه گلمیش کیمی ماشیندان یئنیب، قیچلاری دالینجا سوٍروٍنه- سوٍروٍنه اؤزوٍنوٍ صحنهیه یئتیردی. جاماعاتی یاریب، اوشاغا باخان کیمی ایکی الی ایله باشینا دؤیوٍب «وایی…»- دئیه یئره چؤکدوٍ.
اوغلان اوجادان بیر فیشقا وئریب چیغیردی:«Blacky!!». ماشینین سسیندن هوٍرکن قارا ایت سسه دوغرو دؤندوٍ. اوغلان قاچیب اونون کمسییین توتدو. قیز اؤزوٍنوٍ اوغلانا یئتیریب، تعجّوٍبله سوروشدو «ائوآآآ… نه اولدو؟». اوغلان «نه اولاجاق ایدی، حامبال اوغلو حامبال، آز قالمیشدی Blacky –نی اؤلوٍمه وئرسین»- دئیه، قیزین قولوندان یاپیشیب چکدی. سونرا یوٍیوٍروٍب قانوو قیراغیندا دوٍشوٍب قالمیش برزئنت ساکا بیر تپیک ووروب، قیزی دالیجا چکهرک بوروغو بورولدو.
بالا وای- دئیه اینیلدهین آتانین آرزولاری «بختیارلار»ین هارین- هارین گوٍلوٍشلرینده بوغولوردو. اوشاغین اوٍستوٍنه آغ پرده چکیلدیکده گؤی اوٍزوٍنوٍ سانکی قارا بولودلاراؤرتوٍردوٍ.
قوجا چینار یئنه ده دونوخوب قالمیش نظره گلیردی…

robotstxt: allowed

filter: keep


text:
فیقه
فقه -ایسلامدا شرعی حوکملری قایناقلاردان اله گتیرمک بیلگیلری فقه آدلانیر.
فقه بیلگیلری چوخلو اوصول فقه کیتابلاریندان و حدیث علملریندن بیلینیر.
آد[دَییشدیر]
فقه یانی درین بیلمک و تانیماق و سالیب چیخماق. اصیل معناسی دوشونمک دیر.
فقه قایناقلاری[دَییشدیر]
شیعه قایناقلاری
- کیتاب -قورآندا یازیلان و اله گلن اولاریشلار
- سونت : پئیغمبر و ایماملارین سوزلری و ایشلری و یاساق ائدماقی و واجیب بیلماقی
- عقل : اینسان عقلینه دوغرو و دوزگون گلن سوزلر و ایشلر
- ایجماع :عالیملرین بیرلشماقی و بیرلیقی بیر سوزده و بیر ایشده
سوننی لر قایناقلاریندا بو دورد قایناقدان سونرا قیاس و استحسان چوخالیب هابئله عقل اولارین قایناقلاریندان اولمور.


text:
تنگریچیلیک
تنگریچیلیک و يا گؤی تانری دینی — تۆرک و مغوللارین ایندیکی اینانج سیستمیندن اؤنجهکی دینیدیر. تانریيا عبادت ائتمکله ياناشی آنیمیزم، شامانیزم و توْتئمیزم بۇ اینانجین اساس خطتینی تشکیل ائدیر. تئنقری سؤزو تانری سؤزونون قدیم تۆرک دیلیندهکی دئيیلیش شکلیدیر. اوْرخوْن عابدهلرینده ایلک اوْخونان سؤزدور و يازیلیشی """" شکلیندهدیر.
بۇ اینانجا گؤره گؤيون اۇلو رۇحو تانریدیر. اینسانلار اؤزلرینی گؤی آتا تانری، توْرپاق آنا اؤتوکئن و اینسانلاری قوْرويان آتالارینین رۇحلاری آراسیندا گۆونده حیس ائدیب، اوْنلارا و دیگر طبیعت رۇحلارینا دۇعا ائدردیلر. بؤيوک داغلارین، آغاجلارین و بعضی گؤللرین گۆجلو رۇحلاری اؤزونده ساخلادیغینا اینانیلاراق دۇعالار بضا بۇ جیسملره ائدیلسهده، اوْنلار تانری اوْلاراق قبول ائدیلمیردی. سادهجه اوْنون يئردهکی وارلیغینین گؤستریجیسی ایدی. گؤيون و يئرآلتینین يئددی قاتی اوْلدوغونا و هر قاتدا موختلیف رۇحلارین مؤوجود اوْلدوغونا اینانیلیردی. اینسانلار طبیعته، رۇحلارا و دیگر اینسانلارا حؤرمت بسلهيیب معين قانونلارا رعايت ائدهرک دۆنيالارینی طرازلیقدا ساخلامالاری ایله فردی گۆجلرینین اؤزونون زیروهسینه چاتیب خاریجه عکس اوْلوندوغونا اینانیردیلار. اگر بۇ طرازلیق پیس رۇحلارین هۆجومو و يا بیر فلاکت سببیندن پوْزولاردیسا بیر شامانین کؤمگی يا دا تانریيا وئریلن قۇربان ایله يئنیدن نیظاملانیردی.
بۇ اینانجین قالیقلارینا مغوللاردا و هلهده طبیعته باغلی، کؤچری حیات طرزی ياشايان بعضی تۆرک خالقلاریندا راست گلمک مۆمکوندور. تئنقریچیلیکدن باشقا دینلره کئچمیش اوْلان خالقلاردا بۇ اینانج ایسلام، خریستیانلیق، یهودیت و تائوئیسمله بیرلیکده عمومی مدنیتین ترکیب حیصهسی کیمی وارلیغینی هلهده داوام ائتدیرمکده، خالق اینانجیندا قوْرونوب ساخلانماقدادیر. دیلک تۇتوب آغاجا پارچا باغلاماق، يوْلا چێخانین آرخاسیندان سۇ آتماق کیمی عادتلر، "اۇتاندیغیمدان يئرین يئددی قات دیبینه گیردیم" کیمی ایفادهلر بۇنا مثال اوْلاراق گؤستریله بیلر. اؤلن بیرینین خاطیرهسینه کئچیریلن ياس مراسیملری (هفته، قێرخی، اللی ایکیسی، ایلی) شامانیزم دؤوروندن تئنقریچیلیيه، اوْرادان دا چاغداش حیاتیمیزا قدر داوام ائدن بیر عادتدیر. عمومی ياناشدیقدا يئنی دینلرینین هانسی اوْلماسیندان آسیلی اوْلماياراق بۆتون تۆرک و مغول خالقلاریندا تئنقریچیلیگین ایزلرینه راست گلمک مۆمکوندور.
اسکی تۆرک اینانجینین آدی شامانیزم دئییل، تئنگریچیلیکدیر.[دَییشدیر]
اسکی تۆرکلرین و مغوللارین بۇگون تئنگریچیلیک آدی ایله بیلینن اینانجی، قیسا زامان اؤنجهسینه قدر تۆرک شامانیزمی دئیه آدلاندیریلیردی. آمّا شامانیزم تئرمینی آرتیق تکجه سیبریدهکی اینانج سیستئمی اۆچون دئییل، بۆتون دۆنیاداکی ابتدایی اینانجلار اۆچون ایستیفاده ائدیلدیگینه گؤره 1990 ایللریندن بری تۆرکلرین و مغوللارین عنعنوی اینانجی اۆچون غرب آراشدیرماچیلاری آراسیندا تئنگریزم آدی گئتدیکجه یایقینلاشماقدادیر.
جولی استوارت "مغول شامانیزمی" آدلی مقالهسینده بۇنلاری آچیقلامیشدیر:
تاریخی[دَییشدیر]
تانری کۇلتونون ان قدیم تاپینتیلارینا 3000 ایللیک چین منبعلرینده هیونگ-نۇ و تۇئکوئلر حاقیندا يازیلمیش يازیلاردا راست گلمک مۆمکوندور.
هۇن حؤکمدارلارینین سوْيلارینین تانری طرفیندن مقدسلشدیریلدیگینه اینانیلیردی. داستانلاردا تانرینین يوْللادیغی بیر دیشی يا دا ائرکک قۇردون تانریسال قانینین جۆتلشمه يوْلو ایله حؤکمدارلارین سوْيونا قاریشمیش اوْلدوغونا اوْلان اینانج موختلیف يوْللارلا بیلدیریلیر. بۇ افسانهلردن ان قدیمی و گئنیش يايیلانی مقدس دیشی قۇرد آشینا حاقینداکی افسانهلرین فرقلی فوْرمالاریدیر. بیر چوْخ قدیم تۆرک توْپلوموندا، گؤی تورکلرده و اوْرتا عصرلره قدر مؤوجود اوْلموش تۆرک دؤولتلرینده اؤز سوْيلارینین مقدس آشینا سوْيونا قدر گئدیب چێخدیغینی وۇرغولايان و بۇ سببدن خالقی طرفیندن ياشايان بیر ياری تانری اوْلاراق قبول اوْلونان تۆرک حؤکمدارلارینا راست گلمک مۆمکوندور. بۇ حؤکمدارلار تانرینی يئر اۆزونده تمثیل ائدن اؤولادلاری اوْلاراق قبول اوْلونوردو. تانرینین بۇ حؤکمدارلارا وئرمیش اوْلدوغونا اینانیلان قۆدرتلی حؤکمدار رۇحلاری سببیندن آدلارینا تانریقوت و يا قۇتلوق کیمی علاوهلر ائدیلمیشدیر.
گؤی تۆرکلر[دَییشدیر]
گؤی تۆرکلر تۆرک توْپلوملاری آراسیندا اینانجلاری، مدنیتلری و سیاستلری حاقیندا ديَرلی بیلگیلرین مؤوجود اوْلدوغو گئنیش میقياسلی يازیلی عابدهلر يارادان ایلک تۆرک خالقئیدیر. اوْرخوْن عابدهلرینده بیلگه خاقان قدیم تۆرک اینانجینی آشاغیداکی جمله ایله ایفاده ائتمیشدیر:
اوْرخوْن عابدهلرینده گؤی تۆرک حؤکمدارلارینین تیتوللاری ایله تانرینین باغلیلیغینا دقت چکیلیر:
گؤی تۆرک خاقانلیغیندا تئنقریچیلیک موْنوْتئیست بیر دین کیمی مؤوجود اوْلموشدور و باشقا اینانجلاریدا اؤزونده عکس ائتدیرن بۇ مدنیتده ان اؤنملی روْلو اوْينامیش، حتی بۇ دؤورده ان پارلاق دؤورلریندن بیرینی ياشامیشدیر. گؤی تورک حؤکمدارلاری خالقی طرفیندن تانرینین سئچدیگی ائلچی اوْلاراق قبول اوْلونوردو. دؤرد ائله بؤلونموش دؤولتین بۇ ائللرینین ایدارهسینی حیاتا کئچیرن ائلخانلاردا خالق طرفیندن مقدسلشدیریلیردی. اؤلن بیر خان و يا خاقانین اؤز مقدس وارلیغینی داوام ائتدیردیگینه اینانیلمیش و خالقینا دستک اوْلماسینا داوام ائتمهسی اۆچون هر ایل اؤلوم گۆنونده اوْنون شرفینه قۇربان کسیلمیشدیر.
بۇندان باشقا گؤی تۆرکلرده شرقی هۇنلاردان میراث قالمیش چین تأثیرلرینهده راست گلمک مۆمکوندور. شرقی هۇن ایمپئرياسی داغیلدیقدان سوْنرا سوْن حؤکمدارلارین بیر-بیرینه دۆشمن اوْلماسینا شرایط يارادیلمیش، جنوبدا قالان هۇنلار هان چینلیلرینین مدنیتیندن تأثیرلنمیشدیلر. احتیمال اوْلونور کی، بۇ دؤورده و داها سوْنرالار تابغاجلار کیمی بیر سێرا تۆرک توْپلوملاری چینلیلرین آراسیندا آسسیمیلياسیيا اوْلموشدور. بیلگه خاقان آتالارینین ائتدیگی بۇ سهولردن يازیلی عابدهلرده بحث ائتمیش، خالقینی چینلیلردن گله بیلهجک تهلوکهلره قارشی خبردار ائتمیشدیر. بۇنا باخماياراق 12 حئیوانلی چین تقویمی و گؤيون ایستیقامتلرینی حئیوان آدلاری ایله آدلاندیرماق کیمی تأثیرلر قالمیشدیر. گؤی تۆرک خاقانلیغینین بؤلوندويو دؤرد ائل گؤيون حئیوان آدلاری ایله آدلاندیریلماسی سببیندن قارتال ائلی، دوْنوز ائلی، پلنگ ائلی و ایت ائلی اوْلاراق آدلاندیریلمیشدیر.
يازیلی عابدهلرده اوْلان بیر جۆملهنین تئنقریچیلیک اینانجیندا قيامت گۆنونه ایشاره ائتدیگی قبول اوْلونموشدور:
بئلهلیکله گؤی تۆرکلرده دۆنيانین سوْنو کیمی گؤيون چؤکمهسینین، يئرین دلینمهسینین باش وئرهجهيینه اینانجین اوْلدوغونو دئمک مۆمکوندور.
عابدهلردن بیرینده بۇدیزمین تۆرکلرین آراسیندا يايیلماماسی اۆچون خبردارئدیجی بیر متن مؤوجوددور. متنده بؤيوک خاقانین قارداشی بۇدیزمین تۆرکلری تنبل، وئجسیز، پاسسیو ائتدیگی و بۇنون قارشیسینین آلینمالی اوْلدوغونو بیلدیرمیشدیر.
تئنقریچیلیگین دیگر اینانجلارا قارشی آنلايیشلی و توْلئرانت اوْلدوغونون ثبوتلارینی تاپماق مۆمکوندور. بۇنا مثال اوْلاراق قارا دنیزین شیمالیندا آپاریلان قازینتیلاردا تانریچی اوْلدوقلاری معلوم اوْلان بۇلقارلارین آراسیندا یهودیت، خریستیانلیق و بۇدیزمه ده اینانانلارین اوْلدوغونا دایر دلیللر تاپیلمیشدیر.
مغوللار[دَییشدیر]
مغوللار و بیر سێرا تۆرک بوْيلارینین اؤندری اوْلان چنگیز خانین دا دیگر اینانجلارا قارشی دۆشمن مۆناسیبتی يوْخدو. مۇحاریبه اوْلمايان واختلاردا، حتی بضا مۇحاریبهدن سوْنرا بۇدیست موْناسترلاریندا دینجهلیر، مئدیتاسيا و اوْروج تۇتماقلا رۇحونو تمیزلهيیردی. تانریچی توْپلوملاری بیرلشدیریب تاریخین بیتیشیک توْرپاقلاردا يئرلشن ان بؤيوک دؤولتینی قۇرموش چنگیز خان چێخیشلارینا "سوْنسوز گؤي تانرینین دیلَيی ایله ..." سؤزلریندن ایستیفاده ائدهرک باشلايیردی. چنگیز خانین دؤورونده تئنقریچیلیک هۇنلار و گؤی تۆرکلردن سوْنرا تکرار و سوْن دفعه بؤيوک بیر مشهورلوق قازانمیشدیر.
قۇبلای خان چینی فتح ائتدیکدن سوْنرا اوْراداکی گئنیش يايیلمیش دینلرله ده ماراقلانماغا باشلامیشدیر. بۇنا مثال اوْلاراق تئنقریچیلیکله تانیشلیغی اوْلان چینلیلره عاید "تک بیر گؤی" فلسفهسی تیئن مینی تقلید ائتمیشدیر. خۆصوصیله بۇددیست اوْلان اۇيغور راهیبلرینین بیلگیلرینه و تدریس اۆصوللارینا حئیران قالمیش و اوْنلاردان بیر هئيتی بۇددانین فلسفهسینی مغوللارین آراسیندا دا يايماق و يئنی بیر بۇددیست معبدی اینشا ائتمک وظیفهسی ایله قاراقوْروما گؤندرمیشدیر. بۇ راهیبلر تکجه بۇگونه قدر مغولیستاندا مؤوجود اوْلان لامایزمی يوْخ، هم ده اۇيغورلارین اؤز دیللرینه اۇيغونلاشدیردیقلاری الیفبانی دا اؤزلری ایله آپارمیشدیلار.
بۇددیزمه باخماياراق تئنقریچیلیک مغولیستانداکی گۆجونو داوام ائتدیرمیش، بۇددیزم تئنقریچیلیکله قاریشمیشدیر. بۇگونکو مغوللارین بۇددیزم اینانجی کیچیک بیر بۇدا هئیکلینی، بوْيلارینین اوْنقوْنو و اۇلو آتالاری چنگیز خانین رسمی ایله بیرلیکده چادیرین مقدس شیمال کۆنجونده يئرلشدیرمکدن عبارتدیر.
آرقون خانین فرانسه کرالینا مکتوبوندا تئنقریچیلیک (1289)[دَییشدیر]
آرقون خان تانرینین ایمپئریيانین لئگیتیملیگی و حربی اۇغورلارلا باغلیلیغینی دیله گتیردی. حاکمیت (سۇو) تانری طرفیندن سئچیلمیش اینسانا وئریلمیش الهی لطف و سرانجامدیر کی، تانری بۇ شخصین واسطهسی ایله دۆنيادا قايدا-قانونا نظارت ائدیر، باشقا سؤزله، بۇ بؤيوک خانین شخصینده تانرینین تجسمودور. قئيد اوْلونمالیدیر کی، مقدس آد اوْلان “تئنقری” و يا “مؤنکئ تئنقری” (ابدی گؤی) همیشه جملهنین اولینده ایشلهنیر، حتی اؤنجهکی جۆمله ناتامام گؤرونسه بئله، جۆملهدهکی مقدس آد يئنی جۆملهنین اولینه کئچیریلیر. گئنیشلهدیلمیش بؤلمهنین اوْرتاسیندا مقدس “تئنقریگین کۆچین” دیگر جۆملهلردن آرالی قالماقلا “خاقانو سۇو” (اعلیحضرت خان) ایفادهسیندن اؤنجه مقدس پاوزا يارادیر:
آرقون خانین روْم پاپاسی دؤرد نیکوْلاسا مکتوبوندا تئنقریچیلیک (1290)[دَییشدیر]
آرقون خان تئنقریچیلیگین غئيری-دوْقماتیک طرفینی گؤستریب (قئيد اوْلونمالیدیر کی، مغول تانریچی يازی قايداسینا گؤره مقدس آد اوْلان “مؤنکئ تئنقری” همیشه جۆملهنین باشیندا اوْلور):
اۇروپادا تئنقریچیلیک[دَییشدیر]
تئنقریچیلیک هۇنلار، آوارلار، بۇلقارلار، کۇمانلار و قدیم دؤورون دیگر دؤيوشچو تۆرک و مغول توْپلوملاری، داها سوْنرا ایسه آلتین اوْردوسو طرفیندن اۇروپايا يايیلمیشدیر.
بۇ اینانج کؤچری حیاتینا اوْ قدر باغلیدیر کی، تانریچی توْپلوملارین کؤچری حیاتدان اوْتوراق حیاتا کئچمهلری دینلرینیده ایتیرمهلرینه و دیگر دینلره کئچمهلرینه سبب اوْلموشدور. کؤچریلیگی ترگیتمهين بوْيلار دینلرینیده قوْروموشدور. شرقی و اوْرتا اۇروپادا اوْرتا عصرلرین سوْنلارینا قدر تانریا دۇعا ائدن بعضی کیچیک کؤچری توْپلوملارا راست گلمک مۆمکون اوْلموشدور.
تۇدوْمانی سؤزو قدیم ماجار دیلینده سئهر يا دا اسرارنگیز بیلگی معناسیندا ایشلهنیردی. تالتوْس آدلانان ماجار شامانلاری گۆنلرله داوام ائده بیلن هۇشونو ایتیرمهدن سوْنرا تۇدوْمانينی الده ائتمیش اوْلوردو. تالتوْس سؤزو قدیم تۆرک دیلینده تال و يا تالت سؤزوندن گلیر و هۇشونو ایتیرمک معناسیندا ایشلهنیر. شامان اوْلما مرحلهسی شامان اوْلاجاق شخصین هۇشونو ایتیرمیش شکیلده گؤيه قدر اۇزانان آغاجا چێخماسی ایله گئرچکلشیردی. بۇ دۆنيالار آغاجی خالقین اینانجینین بیر پارچاسیدیر.
بۇلقارلار گؤی تانریسی تئنقریه تانقرا دئيیردی. تئنقریچیلیک اۆچون تیپیک خۆصوصيت اوْلان داغلارین مقدسلیگینه اینانما اینانجی ایله باغلی اوْلاراق بالکان ياریمآداسینین ان يۆکسک زیروهسینه تانقرا دئيیردیلر. بۇ داغین آدی عثمانلیلار طرفیندن اوْن بئش عصرده ماشاللاها چئوریلنه قدر ديَیشمهدن قالمیشدی. حال حاضیردا بوْلقارلار داغ اۆچون ماشاللاه سؤزوندن تؤرهمیش اوْلان مۇسالا آدینی ایستیفاده ائدیرلر.
بۇلقارلارلا باغلی ایندیيه قدر تاپیلمیش رۇنیک الیفبا ایله يازیلمیش تقریباً 80 عابدهده تانقرا سؤزو ایشلنمیشدیر. بۇلقارلاردان اول تراکيالیلار و يۇنانلار طرفیندن ده مقدس حساب اوْلونان و اتکلرینده يۇنان معبدلری يئرلشن پئرپئنیکوْن داغینین ان يۆکسک زیروهسیندهکی داشا اۇمايین رسمی هک اوْلونموشدور.
بۇلقارلارین تئنقریچیلیگی بیر بوْریسین 864-جۆ ایلده خریستیانلیغی قبول ائتمهسی ایله باشا چاتمیشدیر.
اۇروپایا کؤچ ائتمیش کؤچری تانریچی توْپلوملار بیر مدت سوْنرا قدیم اینانجلارینی اۇنوتموش، يئرلی سلاويان، روْمان و گئرمان خالقلارلا قاریشمیشلار.
آیری تۆرک خالقلاریندا[دَییشدیر]
اوْنونجو عصردن اول عرب و فارسلارلا تماسدا اوْلوب ایسلامی قبول ائتمیش تۆرک بوْيلاری واردیر. ایسلامی ایلک دفعه توْپلو شکیلده قبول ائتمیش تۆرک توْپلومو ساتیق بۇغرا خانین رهبرلیک ائتدیگی قاراخانلیلار اوْلموشدور. بۇندان سوْنرا ایسلام مرکزی آسیانین جنوب-غربیندهکی تۆرک توْپلوملاری آراسیندا سۆرعتله يايیلماغا باشلامیشدیر.
بعضی تۆرک توْپلوملارینین ایسلامی قبول ائتمزدن اول نئسطوری دینین قبول ائتدیگینه دایر دلیللر تاپیلمیشدیر. 581-جی ایله عاید فارسجا يازیدا بیر دؤيوشدن سوْنرا اسیر دۆشن تۆرک عسکرلرینین اۆزلرینده خاچ دؤيمهلرینین اوْلدوغوندن بحث اوْلونور.
762-جی ایلده ایدیگن خاقان اۇيغور خاقانلیغیندا مانوی دینی دؤلتین رسمی دینی اعلان ائتمیشدیر. بۇنا باخماياراق فارسلاردان کئچمیش بۇ دین تۆرکلرین تئنقریچیلیک پرینسیپلری ایله اۇزلاشمادیغیندان بۆتون اۇيغورلارین بۇ دینی قبول ائتدیگینه اینانماق دۆزگون دئيیل.
بۇندان سوْنرا تقریباً 100 ایل اۇيغورلارین اکثریتی بۇدیزمی قبول ائدهرک بۇ اینانجا اساسلانیب ایلک اوْتوراق تۆرک مدنیتینی فوْرمالاشدیرمیشدیلار. اۇيغورلار بۇددیزمه اؤنجوللوک ائدیب دینین يايیلماسیندا دا ایشتیراک ائتمیشدیلر. اوْنلار مینلرله چین و سانسکریتجه يازیلمیش دینی متنلری اؤز دیللرینه ترجومه ائتمیشدیلر. اۇيغورلار بۇدیزمی اؤز مدنیتلرینه اۇيغونلاشدیراراق بیر سێرا يئنیلیکلره ایمضا آتمیش، حتی ایلک دفعه قادینلار اۆچون بیر موْناستر اینشا ائدهرک بۇددیست راهیبهلر عنعنهسینین اساسینی قوْيموشدولار. اۇيغورلار قێرغیزلارین هۆجوموندان سوْنرا بیر مدت کؤچری حیات طرزی سۆرمهيه يئنیدن قايیتمیشدیلار. حال حاضیردا اۇيغورلارین اکثریتی مۆسلماندیر. اۇيغورلارین بعضی عنعنهلری بۇددیزمدن ایسلاما کئچمیشدیر. اؤزلرینی معنوی حیاتا حصر ائتمیش، مادی وارلیغا صاحب اوْلمايان کؤچری راهیب عنعنهلری ایسلاما کئچدیکدن سوْنرا دا داوام ائتمیشدیر. قاپی-قاپی دوْلاشاراق خئيیر دۇعالار ایله ياشايیشلارینی تامین ائدن، بعضیلری اؤوليا مرتبهسینه يۆکسلمیش درویشلر بۇنا اؤرنک اوْلا بیلر.
اوْن آلتی عصردن سوْنرا سیبیرده ياشايان تۆرک توْپلوملاری رۇسلارین تأثیرینه معروض قالاراق گئتدیکجه خریستیانلیغا مئیللنمیشلر. بۇنا باخماياراق بۇ توْپلوملاردا هلهده تئنقریچیلیک اینانجینین قالینتیلارینا راست گلمک مۆمکوندور. شامان عنعنهسینین هلهده داوام ائتمهسی، شامانلارا اوْلان اینامین کئشیشلر و يا حکیملرله مقایسهده داها اۆستون اوْلماسی بۇنا اؤرنک اوْلا بیلر. حال حاضیردا تئنقریچیلیک اینانجی مغولیستاندا لامازیمله قاریشمیش شکیلده و کؤچری حیاتی داوام ائتدیرن سیبیرده ياشايان تۆرک توْپلوملاریندا مۆشاهیده اوْلونماقدادیر. تئنقریچیلیک اینانجینی قوْرويوب ساخلامیش توْپلوملار دایم کؤچری حیات طرزی ایله سئچیلسهده، کؤچریلیگی داوام ائتدیرن و ایسلامی قبول ائتمیش بعضی تۆرکمن و قێرغیز بوْيلارینا دا راست گلمک مۆمکوندور.
سوْن عصرلرده تئنقریچیلیک اینانجینی چاغداشلاشدیرماق و جانلاندیرماق ایستیقامتینده جهدلر ائدیلمیشدیر. آلتای بؤلگهسینده مئيدانا گلمیش و غرب عالیملرینین بۇرخانیزم اوْلاراق آدلاندیردیغی آغ يانق بۇ جهدلره اؤرنک اوْلا بیلر. 1902-جی ایلدن 1930-جۇ ایله قدر داوام ائتمیش آغ يانقین ان اؤنملی خۆصوصيتی شامانلار و رۇسلارا قارشی اوْلار دۆشمنچیلیگیدیر. اوْنلار بئله حساب ائدیردی کی، شامانلار عصرلر بوْيونجا دیگر دینلرین ریتواللارینی تقلید ائتمیش، بوْش-بوْش ایشلر ائتمهيه باشلامیشدیلار. آغ يانق شامانلارین تانرینین يوْخ، پیسلیگین نۇمايندهلری اوْلدوغونو وۇرغولامیش و شامانلاری محو ائتمهيه چاغیریش ائتمیشدیر. آغ يانقلا باغلی چێخیشلارین ائدیلدیگی يێغینجاقلاردا شامان پالتارلاری، قاواللاری و رۇسلارین شیطانلیغی حساب اوْلونان رۇس اسکیناسلاری ياندیریلیردی. بۇ آيینلره 1930-جۇ ایلده بوْلشئویکلر طرفیندن قانلی بیر شکیلده سوْن قوْيولموشدور.
گؤيدهکی مقدس جیسملر[دَییشدیر]
گۆنش، آی، آلوْو و سۇ تانرینین قۆدرتینین گؤستریجیلری حساب اوْلونوردو. اینسانلارین گؤيه دوْغرو دۇعا ائدهرک الده ائتدیکلرینه ایناندیقلاری بۇيان آدلی انرژینین منبعی گۆنشین گؤيدهکی مؤوقئينه اۇيغون اوْلاراق ديَیشیردی. اینانجلارا گؤره بۇيان انرژیسینین ان چوْخ اوْلدوغو واختلار تزه آی و بدیرلنمیش آیین اوْلدوغو دؤورلره تصادوف ائدیردی. ایلین ان اۇزون گۆنو و گئجه ایله گۆندوزون برابرلشدیگی گۆنلر ان اؤنملی بايراملاردان حساب اوْلونوردو.
يئنی ایل 21 دئکابردان سوْنرا گلن ایلک تزه آيین گؤروندويو گۆنده، قێزیل گۆنش بايرامی ایسه 21 ایيوندان سوْنرا گلن ایلک بدیرلنمیش آيین گؤروندويو گۆنده قئيد اوْلونوردو.
زهره پلانئتینی تۆرکلر ارکلیغ، مغوللار ایسه چۇلپان آدلاندیریردی. آلوْولو اوْخ دئيیلن مئتئوْر آخینلاری و يئره دۆشن مئتئوْرلاری ارکلیغ خانین گؤندردیگینه اینانیردیلار. موْنقوْللار بؤيوک آيی بۆرجونه دوْوْلوْن اوْبدوْق، یعنی يئددی ياش دامجیلی آدام دئيیردیلر. گؤيون اۆلکر اۇلدوز توْپلوسونا باغلی اوْلدوغونا و بۇ توْپلونون اطرافیندا دؤندويونه اینانیلیردی.
آغ آی بايرامیندا 14 عدد تۆستو چێخاریجی ياندیریلیردی. بۇنلارین ایلک يئددیسی يئددی ياش دامجیلی آدام، دیگرلری ایسه اۆلکر اۇلدوز توْپلوسونا حصر اوْلونوردو.
اۆچ - دۆنيا کوْسموْلوْژياسی[دَییشدیر]
بیر سێرا قدیم اینانجلار کیمی تئنقریچیلیکدهده رئال عالمله ياناشی گؤی عالمی و يئرآلتی عالمین وار اوْلدوغونا اینانیلیردی. بۇ عالملر آراسینداکی تک علاقه دۆنيانین مرکزینده دۇران حیات آغاجی حساب اوْلونوردو.
گؤي عالمی و يئرآلتی عالمین هر بیرینین يئددی قاتینین اوْلدوغونا اینانیلیردی. شامانلار بۇ عالملره سياحت ائتمک اۆچون بیر سێرا گیریشلر تانیيیردی. بۇ عالملرین قاتلاریندا يئردهکی کیمی حیاتین مؤوجود اوْلدوغونا و بۇرادا مۆختلیف وارلیقلارین اوْلدوغونا اینانیلیردی. اینانجا گؤره اوْنلارین دا حؤرمت بسلهدیکلری شامانلاری و رۇحلاری واردی. بعضا بۇ وارلیقلار يئر عالمینی زیارت ائتسهده، اینسانلار طرفیندن گؤرولموردو. اوْنلارین وارلیغی تکجه آلوْوون غریبه جێزیلتیسی و يا تۆلکونون چێخاردیغی سسلرله بللی اوْلوردو و شامانلارا گؤرونوردولر.
يئرآلتی عالمی (يئرلیک)[دَییشدیر]
يئرآلتی عالمین يئر عالمی ایله بنزرلیکلرینین اوْلدوغونا اینانیلسادا، بۇرادا ياشايان وارلیقلاردا اینسانلاردان فرقلی اوْلاراق اۆچ يوْخ، ایکی رۇحون اوْلدوغونا اینانیلیردی. يئرالتی عالمده ياشايان وارلیقلاردا بدن ایستیلیگینی و نفس آلینماسینی تامین ائدن آمی رۇحو يوْخدور. بۇ سببدنده اوْنلارین دریلری چوْخ آغ، قانلاری ایسه چوْخ تۆندرنگلیدیر. يئرآلتی عالمین گۆنشی و آيی چوْخ آز ایشیق ساچیر. اینانجا گؤره بۇرادادا مئشهلر، بۇلاقلار و ياشايیش مسکنلری مؤوجوددور.
يئرآلتی عالمین حاکمی ائرلیک خاندیر. ائرلیک خان تانرینین اوْغلو حساب اوْلونور. يئرآلتی عالمده يئنیدن دوْغولماغی گؤزلهين رۇحلاریدا ائرلیک خان ایداره ائدیر. خسته بیر اینسانین سۆنئ رۇحو اؤلمزدن اؤنجه يئرآلتی عالمه گئدردیسه، شامان ائرلیک خانلا تماس قۇراراق اوْنو يئنیدن گئری قايتارا بیلردی. اگر شامان بۇنو حیاتا کئچیره بیلمسه خسته اؤلوردو.
گؤی عالمی[دَییشدیر]
گؤی عالمینینده يئر عالمینه بنزرلیکلری اوْلسادا، بۇ عالمده ياشايان وارلیقلارین رۇحلاری اوْلمور. بۇ عالم يئردن داها آيدینلیقدیر. بعضی روايتلره گؤره بۇ عالمین يئددی گۆنشی واردیر. يئردهکی شامانلار بۇ عالمه سياحت ائده بیلیردی. بۇ عالمده ساغلام و طبیعیلیگینی قوْرويوب ساخلامیش طبیعت واردیر. بۇرادا ياشايان وارلیقلار اجدادلارینین عادتلریندن هئچ واخت يايینمامیشلار. بۇ عالم تانرینین باشقا بیر اوْغلو حساب اوْلونان اۆلگهنین حمایهسیندهدیر.
بعضی گۆنلرده گؤی عالمینین قاپیلاری آچیلیر و ایشیغی بۇلودلارین آراسیندان پاریلدايیر. اینانجا گؤره بۇ آنلار شامان دۇعالارینین ان تأثیرلی اوْلدوغو آنلار حساب اوْلونور. شامان گؤی عالمینه اوْلان خيالی سياحتینی بیر قۇشون، مارالین، آتین بئلینده يا دا بۇ حئیوانلارین جیلدینه گیرهرک حیاتا کئچیریر.
تئنقریچینین دۆنيايا ياناشماسی[دَییشدیر]
تئنقریچیلره گؤره دۆنيا سادهجه اۆچ اؤلچولو بیر يئر دئيیل، عئینی زاماندا دايانمادان دؤنن بیر چئورهدیر. هر شئی بۇ چئورهنین ایچینه باغلیدیر. بۇ چئوره دايانمادان کؤهنهلیر و يئنیلهنیر. دۆنيانین اۆچ اؤلچوسو گۆنشین حرکتی، دايانمادان حرکت ائدن فصیللر و بۆتون وارلیقلارین اؤلوموندن سوْنرا يئنیدن دوْغولان رۇحلاردان عبارتدیر.
اینسانلارین اۆچ رۇحو[دَییشدیر]
تئنقریچیلیکده اینسانلار و حئیوانلارین بیردن چوْخ رۇحا صاحب اوْلدوغونا اینانیلیر. عمومیلیکده اینسانین اۆچ رۇحا صاحب اوْلدوغو قبول اوْلونور، آمّا رۇحلارین آدلاری، خۆصوصيتلری و سايلاری فرقلی توْپلوملاردا مۆختلیفلیک گؤستره بیلیر. بۇنا اؤرنک اوْلاراق سیبیرین شیمالیندا ياشايان مغول خالقلاریندان بیری اوْلان ساموْدیلرین قادینلارین دؤرد، کیشیلرین ایسه بئش رۇحا صاحب اوْلدوغونا ایناندیغینی گؤسترمک اوْلار.
رۇح نوْعلاری[دَییشدیر]
شیمالی آمریکادا، مرکزی و شیمالی آسیادا تدقیقاتلار آپارمیش پوْلسئن و هۇلتکراتز بۇ رۇح اینانجینین بۆتون خالقلاردا عئینی اوْلان ایکی رۇحو حاقیندا بئله بؤلگو آپارمیشلار:
- نفس، حیات يا دا بدن رۇحو
- کؤلگه رۇحو، سربست رۇح
بۇنلاردان باشقا پوْلسئن و هۇلتکراتز توْپلومدان توْپلوما ديَیشن قیسمت رۇحو، قوْرويوجو رۇح و اۇشاق رۇحو اینانجی حاقیندادا ایضاح وئرمیشدیلر. اینانجا گؤره يئنی آنادان اوْلان اۇشاغین آمی رۇحو اوْلور و اۇشاق بیر ياشینا کئچدیکدن سوْنرا بۇ رۇح ارگن رۇحونا چئوریلیر. عئینی زاماندا بیر توْپلوما عاید اوْلان اینسانلارین کوْللئکتیو رۇحا صاحب اوْلدوقلارینا اینانیلیر. کوْللئکتیو رۇح اینانجی عئینی نؤعه عاید اوْلان حئیوانلارا دا عاید اوْلونور. یعنی عئینی نؤعه عاید اوْلان حئیوانلارین بؤيوک بیر عمومی رۇحا باغلی اوْلدوقلارینا اینانیلیر.
رۇح آدلاری[دَییشدیر]
تۆرک و مغوللاردا اینسان رۇحلاری اۆچون بیر چوْخ فرقلی آدلار ایشلهنیر. بۇنا باخماياراق بۇنلارین خۆصوصيتلری و معنالاری هلهده تام آراشدیریلمايیب. تۆرکلرده اؤزوت، سۆنئ، قۇت، سۆر، سالکین، تین، کؤرمؤس، يۇلا، موْنقوْللاردا ایسه سۆنئسون، آمین، قۇت و سۆلده کیمی رۇح آدلاری واردیر.
ژان-پوْل رۇ بۇ رۇحلاردان باشقا اۇيغورلارین بۇددیست اوْلدوقلاری دؤورلریندن قالمیش يازیلاردا آدی کئچن اؤزقوْناق رۇحونا دقتی چکیر.
آراشدیرمالار آپارماق اۆچون مغولیستانا گئدن و سوْنراکی حیاتینی تئنقریچیلیيه حصر ائتمیش جۇلیا ستیوارد تئنقریچیلیک حاقیندا يازدیغی مقالهلریندن بیرینده رۇح اینانجینی بئله ایضاح ائتمیشدیر:
حئیوانلارین ایکی رۇحو واردیر. حئیوان اؤلدوکدن سوْنرا بۇ رۇحلاردان بیری يئنیدن دۆنيايا قايیدیر، دیگری ایسه طبیعته قاریشیر. اینانجا گؤره حئیوانلار دا يئنیدن دیریله بیلن بیر رۇحا صاحب اوْلدوقلاری اۆچون اوْنلارا قارشی ياخشی داورانماق، اذیت وئرمهمک لازیمدیر.
قۇت، تانریقوت و ایدوک[دَییشدیر]
قۇت تانرینین تکجه حؤکمدارلارا وئردیگی گۆجلو رۇحدور. تانری بۇ رۇحو بیر خاقانا لايیق بیلدیکده وئریر و يئنه گئری آلا بیلیر. بۇ رۇحا صاحب اوْلان خاقانلار تانریقوت تیتولونو داشیيیر.
ایدوک اۇمايین، يئر-سۇلارین و بعضی دیگر دیشی جینسلی مقدس وارلیقلارین آدلارینا ائدیلن بیر علاوهدیر و هلهده يئترلی قدر آراشدیریلمامیشدیر. ژان-پوْل رۇ بئله حساب ائدیر کی، ایدوک قۇت آنلايیشینین دیشی جینسلی وارلیقلارا تطبیق اوْلونان بیر واریانتیدیر.
تانرینین يانینداکی دیگر مقدس وارلیقلار[دَییشدیر]
تئنقریچیلیکده اجدادلارین مقدس سايیلماسی، حتی بعضی بؤيوک حؤکمدارلارین اؤلوملریندن سوْنرا تانری اوْلاراق قبول ائدیلمهسی سببی ایله قبیلهدن قبیلهيه فرقلیلیکلر واردیر. بۇ سببدنده تئنقریچیلیکدن دانیشدیقدا بیر عمومیلشدیرمه آپارماق مۆمکون دئيیلدیر. مثلا آلتای بؤلگهسینده چوْخ اؤنملی بیر تانری حساب اوْلونان قاراخان اوْغوز خانین آتاسی حساب اوْلونور. ماجار تدقیقاتچیلار بئله حساب ائدیر کی، ماجارلاردا تانری معناسینا گلن ایستن سؤزو ایستمی خاقانین اؤلوموندن سوْنرا تانریلاشدیریلماسی سببیندن ایشلهدیلمیشدیر.
تئنقریچیلیگین موْنوْتئیست بیر دین اوْلوب-اوْلماماسی حاقیندا فرقلی ياناشمالار اوْلدوغو اۆچون بۇ مقدس وارلیقلارین تانری يوْخسا گۆجلو رۇحلار اوْلاراق قبول ائدیلمهسی حاقیندا يئکون بیر دۆشونجه يوْخدور.
ان مشهور مقدس وارلیقلار[دَییشدیر]
تئنقریچیلیيه اینانیلان بؤلگهلرده تانریدان سوْنرا مۆقدس حساب اوْلونان ان مشهور وارلیقلار بۇنلاردیر:
- اۇمای — قدیم تۆرک میفوْلوْژياسیندا (اسطوره شناسلیق) ائو، حئیواندارلیق و برکت تانریچاسی حساب اوْلونور. تانرینین قێزی اوْلدوغو قبول اوْلونور.
- اۆلگن — قدیم تۆرک میفوْلوْژياسیندا گؤی عالمینین حؤکمداری حساب اوْلونور. تانرینین اوْغلو اوْلدوغو قبول اوْلونور.
- ائرلیک — قدیم تۆرک میفوْلوْژياسیندا يئرآلتی عالمین حؤکمداری حساب اوْلونور. تانرینین اوْغلو اوْلدوغو قبول اوْلونور.
سیبیر تۆرکلرینده[دَییشدیر]
حال حاضیردا ياکوتلار و آلتايلیلار ان مشهور مقدس وارلیقلاردان باشقا آشاغیداکی مقدس وارلیقلارا دا اینانیرلار:
- کايرا خان — آلتايلیلاردا يۆکسک درجهلی بیر تانری. اینانجا گؤره گؤيون ان يۆکسک قاتیندا، قێزیل بیر سارايدا، قێزیل تاختیندا اوْتورور. آلتايلیلارین يارادیلیش افسانهسینده اینسانلارین يارادیجیسی اوْلاراق قبول اوْلونور.
- آيزیت — عشق، گؤزللیک و آي تانریچاسی حساب اوْلونور. اینانجا گؤره گؤيون اۆچونجو قاتیندا اوْتورور. قاملار آلقیشلاریندا اینانیلماز گؤزللیگینی مدح ائدیر.
- گۆن آنا — گۆنش تانریچاسی حساب اوْلونور. اینانجا گؤره گۆنش ایله بیرلیکده گؤيون يئددینجی، یعنی ان يۆکسک قاتیندا اوْتورور.
- آی آتا — آي تانریسی حساب اوْلونور. اینانجا گؤره آی ایله بیرلیکده گؤيون آلتینجی قاتیندا اوْتورور.
- آلاز خان — ائودهکی اوْجاغی و ائو حئیوانلارینی قوْرويور.
- آنجاسین — ایلدیریملارین حؤکمداری حساب اوْلونور.
- سۇ ایيئسی — سۇدا ياشايان گؤزل پری قێزلاریدیر. ایلان يا دا قۇشلارین جیلدینه گیره بیلمه قابیلیتلری واردیر.
- داش قاشیت — قیسمت تانریسی حساب اوْلونور.
- آندار خان — آلوْوون حؤکمداری حساب اوْلونور. قدیم قێرغیزلاردا بیتکی تانریچاسی ایله عئینی آدی داشیيیر.
- ساتیلای — پیسلیک تانریچاسی حساب اوْلونور. اینسانلارین طرازلیغینی پوْزور، يوْلدان چێخاردیر و رۇحی خستهلیکلره سبب اوْلور. چارهسیز اینسانلاری اؤزونه قصد ائتمهيه راضی سالیر.
- قێش خان — قێشین حؤکمداری حساب اوْلونور.
- آراه، توْيئر، تاریلا، سابیرای — يئرآلتی عالمده اینسانلارین رۇحو حاقیندا قرارلار وئرن حاکم رۇحلار اوْلدوغو حساب اوْلونور.
- قوْپلوْن آتا — قوْيونلارین قوْرويوجوسو حساب اوْلونور.
- اردنَی — قدیم تۆرک میفوْلوْيياسیندا خبر تانریسی حساب اوْلونور.
- کامبار — آتلارین قوْرويوجوسو حساب اوْلونور.
- اوْد آنا — قدیم تۆرک میفوْلوْژياسیندا آلوْوون تانریچاسی.
طبیعت رۇحلاری[دَییشدیر]
تئنقریچیلیک اینانجینا گؤره طبیعت رۇحلارلا دوْلودور. بۇ رۇحلار مؤوجود اوْلدوقلاری يئره و خۆصوصيتلرینه گؤره قروپلارا آيریلیرلار. اوْنلارین آدلاری تئنقریچیلیيه اینانان توْپلوملارین فرقلی لهجه و دیللرینه گؤره مۆختلیفلیک گؤستره بیلیر. عمومیلیکده گؤتوردوکده طبیعت رۇحلارینی ایکی بؤيوک قروپا آيیرماق اوْلار:
- گؤيله باغلیلیغی اوْلان رۇحلار — بۇ رۇحلارین آدینا اساساً گؤی و يا تئنقری سؤزلری علاوه اوْلونور.
- يئرله باغلیلیغی اوْلان رۇحلار — بۇ رۇحلار عۆمومی شکیلده تۆرکلرده يئر-سۇ، مغوللاردا ایسه قازریین ائزئن اوْلاراق آدلاندیریلیر.
رافائل بئزئرتینوْو يازدیغی تئنقریزم: تۆرکلرین و موْنقوْللارین دینی کیتابیندا تۆرکلرین ایناندیغی 17 مقدس وارلیغین و مغوللارین ایناندیغی 99 گؤی رۇحو و 77 يئر رۇحونون بیر-بیرینه عکس موْقعیتده دۇردوقلارینی بیلدیریر. بۇندان باشقا رافائل بئزئرتینوْو تانری ایله علاقهلی اوْلاراق ایشلهدیلن گؤی سؤزونون گؤی رۇحونا صاحب اوْلدوغونا اینانیلان وارلیقلارا علاوه اوْلوندوغونا دقتی چکیر. گؤی سؤزو آت، قوْچ، بۇغا، مارال، ایت و قۇرد کیمی بعضی جانلیلارین آدلارینا دا علاوه اوْلونور. بۇ حئیوانین رنگینه گؤره يوْخ، اوْنون گؤيه عاید اوْلماسینی بیلدیرمک اۆچون ائدیلیر.
مغوللاردا تانرینین يانیندا ان گۆجلو مقدس وارلیقلار گؤيون آيری موْقعلرینده اوْلدوغونا اینانیلان دؤرد قۆدرتلی گؤي رۇحودور. مغوللار بۇنلارین آدلارینا تئنقئر، یعنی گؤی سؤزونو علاوه ائدیر:
- ائرلئق خان — يئرآلتینین حؤکمداری حساب اوْلونور. شرق تئنقئریدیر.
- اۇسان خان — سۇ رۇحلارینین حؤکمداریدیر. جنوب تئنقئریدیر.
- تاتای تئنقئر — فێرتینالارین، قاسیرغالارین و ایلدیریملارین حؤکمداریدیر. شیمال تئنقئریدیر.
مغوللارین اینانجینا گؤره بۇ گؤی رۇحلاری چوْخ گۆجلودور و هئچ نهدن تأثیرلنمیرلر. شامانلار تکجه اوْنلاردان آيینلرده کؤمکچی اوْلمالارینی خواهیش ائده بیلرلر. بۇ رۇحلاردان باشقا چوْر، اوْزوْر، اوْنقوْن، کؤرمؤز و بۇرخان رۇحلاریدا واردیر.
- يئر-سۇ — يئرله باغلیلیغی اوْلان طبیعت رۇحلاریدیر. بیر داغین، گؤلون، بۇلاغین، قايانین، آغاجین، کندین، بینانین، حتی بۆتؤو بیر اؤلکهنینده رۇحو اوْلا بیلر.
- چوْر — طرازلیغی پوْزان، بدن و رۇحی خستهلیکلره سبب اوْلان پیس رۇحلاردیر. بعضی چوْرلار اؤلموش اینسانلارین يئرآلتی عالمه گئدن يوْلو تاپا بیلمهين سۆنئ رۇحلاریدیر. بئله اوْلدوغو حالدا بیر شامانین بۇ رۇحو يئنیدن يوْلونا دؤندرمهسی لازیمدیر. دیگر پیس رۇحلار ایسه يئنیدن جانلانما چئورهسینین خاریجینده قالیر و ابدی اوْلاراق طبیعتده دوْلاشیر. شامانلار بۇ رۇحلارا تأثیر گؤستریب اوْنلاری خئيیر وئرن رۇحلارا چئویره بیلیرلر.
- اوْزوْر رۇحلاری، اوْنقوْن رۇحلاری و بۇرخان رۇحلاری — اساساً ياخشی رۇحلاردیر، آمّا هردن مۆشکول يارادا بیلیرلر. اوْزوْر و اوْنقوْن رۇحلاری بعضی اجدادلارین بیر مدت طبیعتده دوْلاشان سۆلده رۇحلاریدیر. بۇ رۇحلار شامانلارین مراسیملردهکی ان اؤنملی کؤمکچیلریدیر.
- کؤرمؤز — اؤلموش شامانلارین رۇحلاریدیر. بۇ رۇحلار دایم جانلی شامانلارین يانیندا اوْلور، اوْنلارا کؤمک ائدیرلر. کؤرمؤزلر شامان نسیللرینین تجروبهسینه صاحب اوْلورلار. ياخشی و پیس کؤرمؤزلر واردیر. بۇندان باشقا کؤرمؤزلر يئنی اؤلن اینسانلارین رۇحلارینا يوْل گؤستریرلر.
- بۇرخان — بۇ رۇحلار چوْخ گۆجلودور و شامانلار اوْنلارا تأثیر گؤستره بیلمز. اگر بۇ رۇحلار بیر نفری خسته ائدرسه، شامانلار سادهجه اوْنلاردان خستهدن ال چکمهلرینی خواهیش ائده بیلرلر. تکجه چوْخ گۆجلو بیر کؤمکچی رۇحا صاحب اوْلان شامان بیر بۇرخان رۇحونا تأثیر گؤستره بیلر. بۇ باش وئررسه بۇرخان رۇحو بیر اوْنقوْنون ایچینده تۇتولان بیر اوْنقوْن رۇحونا چئوریلیر.
آلتايلارین بعضی گۆجلو طبیعت رۇحلاری[دَییشدیر]
- آلتای خان — آلتای داغلارینین حؤکمداریدیر. آلتای داغلارینین زیروهسینده اوْتوردوغونا اینانیلان گۆجلو رۇحدور.
- بۇنچاق خان، بۇسول خان — بۇ ایکی رۇح گؤی عالمینین ان يۆکسک قاتیندا قارا خانین سارايینا گئدن يوْلدا کئشیکچیلیک ائدیر.
- تمیر خان — گۆجلو داغ رۇحودور.
- تالای — گۆجلو داغ رۇحودور.
- اوْکتوْ خان — يئر-سۇ قروپونا داخیل اوْلان گۆجلو بیر داغ رۇحودور.
مقدس داغلار، گؤللر و آغاجلار[دَییشدیر]
تئنقریچیلیيه اینانانلارین طبیعته قارشی بؤيوک بیر حؤرمتی واردیر. چۆنکی طبیعت رۇحلارلا دوْلودور. بؤيوک بیر داغین، گؤرکملی بیر ياشلی آغاجین، بیر گؤلون يا دا وحشی حئیوانین رۇحو، دوْلايی يوْللادا شخصیتی واردیر. اینسان طبیعتدن سادهجه اؤزونه و عائلهسینه بس ائدن قدرینی آلا بیلر. ایسرافچیلیق ائتمک تانرینی و يئر-سۇلاری غضبلندیریر. اگر بیر اینسان طبیعتدن نَيیسه الده ائده بیلیرسه، بۇ طبیعت رۇحلارینین راضیلیغی ایله مۆمکون اوْلور. بۇ سببدن ده اینسانلار اوْنلارا قارشی میننتدار اوْلور.
چینین تانق دؤوروندن قالدیغی حساب اوْلونان کؤچ داستانیندا تۆرکلر قێرخ نسیلدن بری مقدس حساب اوْلونان و اوْندان گۆج آلدیقلاری قۇتلو قايانی چینلیلره وئریرلر. داستانا گؤره بۇندان سوْنرا گؤی آنیدن ساری رنگه بۆرونور، قۇشلارین و طبیعتدهکی دیگر جانلیلارین سسلری کسیلیر. بوْزقیرلار سارالیب سوْلماغا باشلايیر. تۆرکلرین و سۆرولرینین آراسیندا يوْلوخوجو خستهلیکلر يايیلماغا باشلايیر و يئر-سۇلارین "کؤچ" سسی هر يئرده عکس اوْلونور. يئر-سۇلار بۇ شکیلده اوْنلارا خيانت ائدن تۆرکلری اؤلکهلریندن قوْواراق جزالاندیرارلار.
داغ رۇحلارینین چوْخ گۆجلو اوْلدوقلارینا اینانیرلار و برکت اۆچون اوْنلارا دۇعا ائدیرلر. هر تانریچی خالق ياشادیغی بؤلگهنین ان يۆکسک داغینا خطاب ائدیر. بئلهلیکله اۇراسیادا يئرلشن بعضی يۆکسک داغ آدلاری بۇ اینانجی اؤزونده مۆحافیظه ائده بیلمیشدیر. بیر داغ رۇحونا ائدیلن دۇعا، اوْبايا ایستیقامتلندیریلیر. بۇ اوْبا داغین ياخینلاریندا يئرلشن و اوْ داغی تمثیل ائدن 2-3 متر يۆکسکلیگینده بۇداقلاردان عبارت اوْلان بیر يێغیناقدیر. اوْنون يانیندان کئچن بیر شخص اطرافیندا اۆچ دفعه دوْلانیر و سوْندا اوْبانین تپهسینه بیر داش قوْيور. اینانجا گؤره بئله ائدیلدیکده يوْلونون داوامی اۆچون اۇغور و اؤزو اۆچون گۆج وئریلیر.
بعضی مقدس داغلار و گؤللر[دَییشدیر]
- خان تئنقری زیروهسی؛ قازاغیستان
- آلتای داغلاری — زیروهسینده آلتاي خانین اوْتوردوغونا اینانیلیر.
- ایسسیک-کۇل؛ قێرغیزیستان — قێرغیزلارین میفوْلوْژياسینا گؤره بۇ گؤل گۆجلو رۇحا صاحبدیر.
- مۇسالا؛ بوْلغاریستان — بۇ داغ بالکان ياریمآداسینین ان يۆکسک زیروهسیدیر. اوْن بئش عصره قدر بۇ داغین آدی بۇلقارلار طرفیندن وئریلمیش تانقرا اوْلموشدور. سوْنرالار بۇ داغا عثمانلیلار ماشاللاه آدینی وئردیلر. حال حاضیردا داغ اۆچون ایشلنن مۇسالا آدی بوْلقارلار طرفیندن ماشاللاه آدینین منیمسهنیلمیش شکلیدیر.
تانری داغلاری — تيان-شان داغلاری کیمی ده تانینیر.
عهد و قۇربان عادتلری[دَییشدیر]
تئنقریچیلیکده ایکی نوْع قۇربان واردیر؛ قانلی قۇربان و قانسیز قۇربان:
- قانلی قۇربانلار — ان چوْخ قبول اوْلدوغونا اینانیلان قۇربان آغ آتدیر. آتدان باشقا قوْيون، کئچی و مال دا قۇربان ائدیلیر. تئنقریچیلیکده بیر حئیوانی قۇربان ائدرکن رعايت اوْلونماسی واجب بیر سێرا قايدالار واردیر. بیر حئیوانین يئنیدن دۆنيايا گلهجک رۇحو اوْلدوغونا اینانیلدیغی اۆچون اوْنا حؤرمت بسلهنیلر و يئرسیز يئره اذیت وئریلمز. قۇربان ائدیلهجک حئیوانین باشی کسیلمیر. اینانجا گؤره حئیوانین رۇحو باشیندا، بوْينوندا و نفس يوْلوندا اوْلدوغو اۆچون حئیوان بؤلونهرک قۇربان وئریلیر. بۇندان باشقا قانین آخماماسی، حئیوانین سۆموکلرینین قێریلماماسی و حئیوانین کۆرکونون قارین حیصهسینده اوْلان دلیکدن باشقا اوْنون بۆتؤو بیر حالدا قالماسی واجیبدیر. حئیوانین قارین حیصهسیندن بیر حیصه کسیلهرک بۇرادان حئیوانین ایچینه ال سوْخولور و اوْنون اساس داماری بؤلونور. موْنقوْلوستاندا بۇ عنعنه هله ده داوام ائتمکدهدیر. داها سوْنرا حئیوان ایکی حیصهيه بؤلونور و ایکی آيری آلوْوون اۆستونده آسیلیر. هانسی حیصهسینین آلوْوو دیک شکیلده گؤيه يۆکسهلرسه، همین حیصه کۆل اوْلانا قدر اوْجاغین اۆستونده ساخلانیر. اینانجا گؤره اوْ حیصهنین قوْخوسو تانریيا خوْش گلیر. حال حاضیردا مۆسلمان قێرغیزلار قۇربان بايرامیندا آت دا قۇربان ائدیرلر.
- قانسیز قۇربانلار — بۇ قۇربان اۆچون خۆصوصی اوْلاراق سئچیلمیش موختلیف قئیدا ماددهلری، ایچکی، تۆتون، ائو اشيالاری و آت ياریشلاری ایله گۆلش کیمی اۆصوللاردان ایستیفاده اوْلونور. مثلا گؤی گۆرولدهيَنده بیر قاب قێمیز، قاتیق يا دا آيرانلا اۆچ دفعه چادیرین اطرافیندا دوْلانیرلار. ایلدیریمین دۆشدويو يئرده گنجلر، تانرینین راضیلیغینی يئنیدن قازانماق اۆچون گۆلش ياریشلاری کئچیررلر. هر گۆن ائدیلن و تئز-تئز راستلانان قۇربان ایسه بیر قاب قێمیزین بیر حیصهسینی دؤرد بیر يانا چیلهيهرک اوْنو تانریا، اؤتوکئنه حصر ائدیب، قالانین ایچمکدن عبارتدیر. بۇ عادت حال حاضیردا دا سیبیرده و خۆصوصن ده مغولیستاندا گئنیش يايیلمیشدیر. بۇنو بضا آراقلا دا حیاتا کئچیریرلر.
قدیم تۆرکلرده جنازه مراسیملری[دَییشدیر]
تئنقریچیلیکده اینسانلارین بیردن چوْخ رۇحا صاحب اوْلدوغونا اینانیلماسی و بۇ رۇحلارین فرقلی خۆصوصيتلری اوْلدوغونا اینانیلماسی سببیندن دؤور و بؤلگهلردن آسیلی اوْلاراق فرقلی جنازه مراسیملری مؤوجود اوْلموشدور.
ژان-پوْل رۇ بئله حساب ائدیر کی، قدیم چین منبعلرینده اۇسانلارین اوّللر جنازهلرینی ياندیرماقلاری، سوْنراکی دؤورلرده ایسه دفن ائتدیکلری ایله باغلی دلیللر واردیر. بعضی باشقا منبعلره گؤره دفن اوْلوناجاق جنازهلر اۆچون يئرین سئچیلمهسینده آخار سۇيون اوْلماسینا اؤنم وئریلیر. بئله اوْلماسیندا بدنین خاریجینده آخار سۇ ایله حرکت ائده بیلن سۆنئ رۇحونون نظره آلینا بیلهجهيینه دقت يئتیرمک مۆمکوندور. دیگر منبعلرده ایسه مزارلارین يئری سئچیلرکن يۆکسک تپهلرین سئچیلمهسینه اؤنم وئریلمهسیندن بحث اوْلونور کی، بۇ دا گؤيه داها ياخین اوْلدوغو اۆچون نفس رۇحونون نظره آلینا بیلهجهيینه دقته چکیر.
محمود کاشغرلی دا قدیم تۆرکلرین دفن عادتلری ایله باغلی چوْخ فايدالی بیلگیلر وئرمیشدیر. اوْ، سادالانان عادتلرله ياناشی آغاجلارین اۆستونده سرگیلنن جنازهلرین اوْلدوغونو و اؤلهنین ياخینلارینین دێرناقلاری و بێچاقلارلا اؤزلرینه ضرر وئرمهسیندن بحث ائدیر. جنازه مراسیملرینده خۆصوصیله اۆزلرینی يارالايیب قان گلمهسینی تامین ائتمهيه اؤنم وئریلمیشدیر. چۆنکی گؤز ياشلارینین قانلا قاریشاراق آخماسینین درین معناسی واردیر. جنازه چێخان ائودن قێرخ گۆن مدتینده هئچ نه آلینمیر و اوْرا هئچ نه وئریلمیر. حتی بعضی توْپلوملاردا قێرخ گۆن بوْيونجا اؤلهنین آدی چکیلمیر. عکس حالدا اؤلهنین رۇحونون ائوی ترک ائتمهيهجهيینه و گئتمهلی اوْلدوغو يوْلو تاپا بیلمهيهجهيینه اینانیلیر.
ژان-پوْل رۇ تۆرکلرین و موْنقوْللارین قدیم دینی کیتابیندا يازیردی:
ائمئل ائسین تۆرکلرده مادی مدنیتین مئيدانا گلمهسی کیتابیندا يازیردی:
ژان-پوْل رۇ آلتای تۆرکلرینده اؤلوم آدلی تدقیقاتیندا يازیردی:
تئنقریچیلیکده دین خادیملری: شامان و باخشی[دَییشدیر]
تئنقریچیلیک اینانجیندا شامان مقدس بیری حساب اوْلونمور. رۇحلارلا باغلیلیق قۇرا بیلدیگی اۆچون اوْنا حؤرمت بسلهيیرلر. بۇ سببدن ده دیگر دینلردهکی کیمی دین خادیملرینین فۇنکسیالاری ایله قارشیلاشدیریلماسی دوْغرو دئيیل. شامانین ان اؤنملی وظیفهسی پوْزولان طرازلیغی يئنیدن برپا ائتمک و خستهلری ساغالتماقدیر. اینسانلارین گۆندهلیک عبادتلری اۆچون بیر شامانا احتیاج يوْخدور.
بعضی شامانلار داها گۆجلو رۇحلارلا علاقه قۇرا بیلیر و دیگر شامانلاردان گۆجلو اوْلور. آغ و قارا شامانلار واردیر. بۇنلارین وظیفهلری و باجاریقلاری فرقلیدیر. آغ شامانلار گؤيه باغلی رۇحلارلا، قارا شامانلار ایسه يئر و يئرآلتی عالمه باغلی رۇحلارلا علاقه قۇرا بیلیرلر. شامانلارین پالتارینا مانياک دئيیلیر. شامانلارین مانياغیندان آسیلمیش اوْنا گۆج وئرن و پیس رۇحلاردان قوْرويان چوْخلو اشيالار واردیر.
شامانلارین اوْدلا تمیزلنمهسی[دَییشدیر]
تۇوالی قادین شامان آلوْو آيینینده. تۇوالیلاردا بۇ عنعنه هلهده وارلیغینی قوْرويور. ژان-پوْل رۇ تۆرکلرین و مغوللارین قدیم دینی کیتابیندا يازیردی:
شامانلارین طبیعته وئردیکلری اؤنم[دَییشدیر]
ژان-پوْل رۇ تۆرکلرین و مغوللارین قدیم دینی کیتابیندا يازیردی:
شامانلارین مئتوْدلاری[دَییشدیر]
چین منبعلرینه گؤره مرکزی آسيادا شامانیزمین بۆنؤورهسی گؤي تانری، گۆنش، يئر-سۇ، اجدادلار و اوْجاق کۇلتلاریدیر. بۇ کوْنتئکستده مرکزی آسيادا شامانیزم اینانجینین اساسینی اینسان و طبیعتین بیرلیک، برابرلیک و اۇيغونلاشما دۆشونجهسی تشکیل ائدیر.
ژان-پوْل رۇ تۆرکلرین و مغوللارین قدیم دینی کیتابیندا يازیردی:
کۆلک تايی و بۇيانهیشیق[دَییشدیر]
تئنقریچیلیک عنعنهلرینین جانلی قالدیغی مغولیستاندا اینسانلارین شخصی گۆجو کۆلک تايی اوْلاراق آدلاندیریلیر. کۆلک تايینین گۆجو اینسانین دۆنياسینی طرازلیقدا تۇتماسی ایله باغلیدیر. چوْخ گۆجلو کۆلک تايی اینسانین تۇتارلی منطیقه صاحب اوْلماسینی، داخیلی گۆجون خاریجه عکس اوْلونماسینی و هر زامان دۆزگون قرارلار وئرمهسینی تامین ائدیر. اگر اینسان گۆجوندن پیس نيتلر اۆچون ایستیفاده ائدیب طرازلیغی پوْزسا اوْنون کۆلک تايی ضعیفلهير. بئلهلیکله کارما فلسفهسینده اوْلدوغو کیمی پیسلیک ائدن اینسانلارین اؤزلرینه ده ضرر وئردیگینه اینانیرلار.
اینانجا گؤره کۆلک تايی هر گۆن ائدیله بیلن کیچیک تطبیق ائتمهلرله گۆجلندیریله بیلر. ديَرلی ایچکیدن گؤيون دؤرد بیر يانینا چیلهمک، تانريا، يئره و اجدادلارا قۇربان وئرمک و دۇعا ائتمک بۇنا اؤرنک اوْلا بیلر.
بۇيانهیشیق يا دا قێساجا بۇيان آنلايیشی دا کۆلک تايینا بنزر آنلايیشدیر. بۇيانهیشیق اینسانین داورانیشلاری ایله گۆجلهنیر يا دا ضعیفلهيیر. قاداغالارا دقت يئتیرمهدیکده، اجدادلارا حؤرمتسیزلیک ائدیلدیکده و لازیم اوْلمادیغی حالدا حئیوانلاری اؤلدوروب طبیعته ضرر وۇردوقدا طبیعتدهکی رۇحلار غضبلهنیر و اینسانین بۇيانی ضعیفلهيیر. کۆلک تايیندان فرقلی اوْلاراق بۇيان داها چوْخ اجتماعی انرژی منبعی اوْلاراق قبول اوْلونور. بیر توْپلوما عاید اوْلان شخصین ائتدیگی سهوله همین توْپلومون بۇيانی دا ضعیفلهيیر. بۇ سببدن اینسانلار بیر-بیرلرینه قارشی سهو ائتمهمهيه دقت ائدیرلر. توْپلومون بۇيانینی گۆجلندیرمک اۆچون شامان طرفیندن حیاتا کئچیریلن مراسیملر تشکیل اوْلونور.
کۆلک تايی و بۇيان اینانجلاری اینسانلارین بعضی قايدالارا رعايت ائدهرک بیر-بیرلری و اطرافی ایله ياخشی ياشامالارینی تامین ائدیر.
علم[دَییشدیر]
اوْرتا عصرلرین تۆرک تدقیقاتچیسی محمود کاشغرلی اوْن بیر عصرده تاماملادیغی دیوان لغات الترک اثرینده تئنقریچیلیگی آراشدیرماق اۆچون قيمتلی منبعدیر. اؤزو مۆسلمان اوْلان محمود کاشغرلی کافیرلر دئيه آدلاندیردیغی تئنقریچیلیک اینانجی ایله ياشايان تۆرکلرین ائتدیکلرینی بَينمهدیگینی هر فرصتده بیلدیرمیشدیر. بۇنا باخماياراق يازمیش اوْلدوغو اثر ایسلامدان اؤنجهکی تۆرکلرین ياشايیشینی آراشدیران بۆتون عالیملر طرفیندن ان اعتیبارلی منبع اوْلاراق قبول ائدیلیر.
تک تئنقری آنلايیشی[دَییشدیر]
قدیم تۆرک اینانجینین موْنوْتئیست، يوْخسا پوْلیتئیست بیر دین اوْلماسی ایله باغلی فرقلی دۆشونجهلر واردیر. بۇرادا ان اساس مۆباحیثه مسئلهسی تئنقری سؤزونون نه واخت گؤی، نه واخت تانری معناسیندا ایشلنمیش اوْلماغیندادیر. هر ایکی معنادا ایشلننده ده منطیقلی قبول اوْلونماسی مۆمکوندور.
ويانا بیلیم یوردونون بیر مقالهسینده قدیم تۆرک اینانجی حاقیندا ایکی دۆشونجهنین اوْلدوغو بئله ایفاده اوْلونموشدور:
- تۆرکلرده نه شامانیزم، نهده توْتئمیزم يوْخدور. تۆرک دینی موْنوْتئیست بیر دیندیر. بۇ آنلايیش اساساً ده تۆرک عالیملری طرفیندن قبول اوْلونموشدور.
- تۆرکلرده هم شامانیزم، همده توْتئمیزم واردیر. قدیم يازیلی عابدهلرده شامانلاردان بحث اوْلونماسادا، سوْنراکی دؤورلرده مؤوجود اوْلدوقلاری ثبوتا يئتیریلمیشدیر. بیر چوْخ شیمالدا ياشايان تۆرکلرین دیلینده قام سؤزو هلهده اؤز وارلیغینی قوْروماقدادیر. تۆرکلرین شامانیست اینانجلاری ایله باغلی چین يازیلاریندا اؤرنکلر واردیر. تۆرکلرین توْتئمیزم اینانجلاری حاقیندا يئترلی معلومات اوْلماسادا، بعضی معلوماتلار بۇنا ایشاره ائدیر. سکارلیپ بئله حساب ائدیر کی، ان مهم دلیل تۆرکلرین تؤرگیش داستانیدیر. بۇ افسانهده تۆرکلرین قۇرددان تؤرهدیگینه اینانیلیر. بۇندان باشقا تۆرک اوْردولاری قۇرد باشی تصویر اوْلونموش بايراقلارلا دؤيوشه گئتمیش، حتی اوْردونون يۆکسک رۆتبهلی حربچیلیلرینه بؤری (قۇرد) آدینی وئرمیشدیر.
ژان-پوْل رۇ بۇ مسئلهيهده دیگرلریندن داها چوْخ آيدینلیق گتیرمیشدیر:
چاغداش دؤورده تئنقریچیلیک[دَییشدیر]
شوری داغیلدیقدان سوْنرا رژیمین تضییقیندن قۇرتولموش تۆرک خالقلاری يئنیدن اؤز میلّی کؤکلرینی آختارماغا باشلادیلار. بۇ ایلک اوْلاراق 1990-جێ ایللرده تاتاریستاندا، سوْنرادان رۇسیانین دیگر بؤلگهلرینده و قێرغیزیستاندا مۆشاهیده اوْلونموشدور. تاتاریستاندا بۇ حرکاتین آدی اولجه بیزیم يوْل (بیزنئنگ يۇل) اوْلاراق آدلاندیریلسادا، سوْنرادان تئنقریچیلیک آدی داها سێخ-سێخ ایشلنمهيه باشلامیشدیر. بیر مدت سوْنرا تئنقریچیلیک خالقین هوسی اوْلماق سرحدلرینی آشمیش، دوْلت طرفیندنده آراشدیریلماغا و اینستیتوتلاری قۇرولماغا باشلانمیشدیر. 1997-جی ایلده قێرغیزیستاندا تانریچی بیر بیرلیک قۇرولموش و گؤسترجیلیلره گؤره 500000 رسمی عضوه صاحبدیر.[20] تئنقریچیلیگین قێرغیزیستانداکی باشقا اؤنملی قۇرومو دا تئنقیر اوْردوْدور. بۇ قۇروم قێرغیز میلّت وکیلی داستان ساریگولوْو طرفیندن قۇرولموش و اؤزو طرفیندن رهبرلیگی حیاتا کئچیریلمیشدیر. بۇ قۇروم همده تئنقریچیلیک اینانجینی آراشدیرما مرکزیدیر. تئنقیر اوْردوْ ایستانبول بیلیم یۇردونون تۆرک دۆنياسی آراشدیرما مرکزی ایله امکداشلیق ائدیر. بۇ قۇرومون تدقیقاتلارینا دیگر تۆرک خالقلارینین دا ماراغی آرتمیش و مرکزی آسیادا تئز-تئز مطبوعاتدا عکسینی تاپمیشدیر.
قازاخیستانین پرئزیدئنتی نۇرسولتان نازاربايئو و قێرغیزیستانین پرئزیدئنتی عسگر آکايئو ائتدیکلری چێخیشلاریندا تئنقریچیلیک اینانجینین تۆرک خالقلارینین اوْرتاق میلّی و عنعنهوی اینانجی اوْلدوغونو وۇرغولامیشدیر.
تئنقریچیلیگین مغولیستانداکی تشکیلاتی قوْلوْمت شامانیست ایشلر مرکزیدیر. بۇ قۇروم تئنقریچیلیکله باغلی تدقیقاتلار آپارماقلا ياناشی، اینانجی غرب اؤلکهلرینده يايماق مقصدی ایله اینگیلیس دیلینده سايت ياراتمیشدیر.
تئنقریچیلیک سؤزونون موختلیف فوْرمالاری[دَییشدیر]
تئنقریچیلیک سؤزو هلهده يايیلماق مرحلهسینده اوْلدوغوندان موختلیف فوْرمالارینا راست گلمک مۆمکوندور:
- تئنقریزم، تانرییزم، تئنگریانیتی.
- تئنقئریزم (مغولللاردا).
- تانقرییزم يا دا تانقریزم (قدیم بۇلقارلاردا تئنقری سؤزو تانقرا اوْلاراق ایشلهنیردی).
- تئنقریانیزم (رافائل بئزئرتینوْوون کیتابیندا).
- تئنقریچیلیک، گؤی تانری دینی، گؤی تئنقری دینی (تۆرکيهده).
چاغداش دؤورده مؤوجود اوْلان تنگریچیلیک عادتلری[دَییشدیر]
- گئدنین آرخاسیندان سۇ تؤکمک
- تاختايا اۆچ دفعه وۇرماق
- قۇرغوشون تؤکمک
- گؤز مۇنجوغو
- مزار و تۆربه حاضیرلاماق
- تۆربهده شام ياندیرماق
- مزارلارین آياق طرفینه سۇ قوْيماق
- دوْغومدان سوْنرا ۴۲ گۆن داوام ائدن و لوْغوسا آدلاندیریلان مرحلهده اوْلان قادینلارین باشینا قێرمیزی باند باغلاماق
- توْيدا گلینین باشینین اۆزریندن چرزلر و دۆيو کیمی یئیهجکلری آتماق
- اللری گؤيه آچیب دۇعا ائتمک
- دوْغولان کؤرپه، اؤلن و يئنی ائولننلر اۆچون قێرخ عادتی (۴۰ گۆن)
- سما رقصی
کیتابلار[دَییشدیر]
- تۆرکلرین و مغوللارین قدیم دینی. ژان-پوْل رۇ. ISBN 975-8240-70-6
- آلتای تۆرکلرینده اؤلوم. ژان-پوْل رۇ. ISBN 975-997-091-0
- تئنقریزم: تۆرکلرین و مغوللارین دینی. رافائل بئزئرتینوْو.
- تۆرکلرده مادی مدنیتین مئيدانا گلمهسی. ائمئل ائسین. ISBN 975-997-029-5
- تۆرک میفوْلوْژياسی. مۇراد اۇراز. ISBN 9759792359.
- خوْجا احمد يسوی و خالق صۇفیزمینین بعضی پروْبلئملری. فۆضولی بايات. 1997. باکی.
- تۆرک شامان متنلری، افسانهلر و مئموْراتلار. فۆضولی بايات. 2004. آنکارا. ISBN 975-8854-37-2.
- آنادوْلو خالق صۇفیزمینین مئيدانا گلمهسینده شامانلیغین روْلو. فۆضولی بايات. بئين الخالق آنادوْلو اینانجلاری کوْنقرئسی بیلدیریشلری. 23-28 اوْکتيابر 2000. اۆرگوپ، نئوشهر؛ 2001. آنکارا.
- تاریخده و بۇگون شامانیزم. عبدل قدیر اینان. تۆرک تاریخ قۇرومو. 2000.
- قدیم تۆرک اینانجلاری و شامانیزم تئرمینلری لۆغتی. اسد قوْرخماز. 2003. ایستانبول.
- مۆسلمانلیقدان اوّل تۆرک دینلری. شامانیزم. يۇسیف ضیا يؤروکان. 2005. آنکارا.
- آنا خطلری ایله تۆرک شامانلیغی. فۆضولی بايات. 2006. ایستانبول.
قایناقلار[دَییشدیر]
- آذربایجان جۆمهۇریتی تۆرکجهسی ویکیپدیاسینین ایشلدنلری طرفیندن یارانمیش«Tenqriçilik»، مقالهسیندن گؤتورولوبدور. (۲۱ اوْکتوبر ۲۰۱۷ میلادی تاریخینده یوْخلانیلیبدیر).
خاریجی کئچیدلر[دَییشدیر]
- Yeni Tengricilik
- Tengricilik/ Dr. Yaşar Kalafat
- Batı ve Doğu Türk halk inançlarında Dua/ Dr. Yaşar Kalafat Archived 2007-01-17 at the Wayback Machine.
- Doç. Dr. İsmet Çetin/Türk mitinde Iyeler
- Tengianizm:Religion of Turks and Mongols, Naberezhnye Chelny
- Tengerismus Archived 2017-09-28 at the Wayback Machine.
- Tengri on Mars Archived 2011-06-14 at the Wayback Machine.


text:
قوزئی قافقاز
قوزئی قافقاز — دوغو اوروپادا بؤلگه، روسیه نین جنوب قیسمَتینده یئرلشیر.
طبیعی شرایطی و طبیعی احتیاطلاری[دَییشدیر]
اراضینین بؤیوک بیر حیصّه سینده الورئیشلی توْرپاق-ایقلیم شرایطی، قیمتلی مینرال خام احتیاطلاری، ایقتیصادی-جوغرافی مؤقع قوزئی قافقازین چیفتلیک (مزرعه) باخیمیندان توسعهسینه سبب اوْلموشدور. قوزئی قافقازدا روسیه فدراسیاسینین آشاغیداکی اوبلاست و جومهوریتلری یئرلشیر.
- کراسنودار دیاری
- استاوروپول دیاری
- روستوف اوبلاستی
- آدیغیه
- داغیستان
- قاراچای-چرکز
- کاباردینو-بالکاریا
- قوزئی اوستیا-آلانیا
- اینقوشتیا
- چچنیستان
قالری[دَییشدیر]
Flag of the Mountainous Republic
A wooded hill near Goryachy Klyuch, Krasnodar


text:
دنور
دنور (اینگیلیسجه: Denver) آمریکا بیرلشمیش ایالتلرینده بیر شهر و کولورادو ایالتینین سیاسی مرکزی. ۱۹۹۷-جی ایل ایولون ۲۰-ده دئنوئر شهرینده روسیه، آمریکا و فرانسه رئیسجومهورلاری گؤروشموش و ائرمنیستان-آذربایجان موناقیشهسینی صولح یولو ایله حل ائدیلمهسینه کؤمک ائتمک بارهده بیر پارا بیانات ایمضالامیشلار.
ائشیگه باغلانتیلار[دَییشدیر]
- دنور موسلمانلارینین سایتی Archived 2008-04-01 at the Wayback Machine.
- دنورین بازرگانی اتاقینین سایتی
- دنورین توریست سایتی
منبعلر[دَییشدیر]
- اینگیلیسجه ویکیپدیا.
قایناقلار[دَییشدیر]
اینگیلیسجه ویکیپدیاسینین ایشلدنلری طرفیندن یارانمیش«Denver»، مقالهسیندن گؤتورولوبدور. (۲۲ آقوست ۲۰۱۷ تاریخینده یوْخلانیلیبدیر).
ائشیک باغلانتیلار[دَییشدیر]
قارداش پروژهلرده دنور گؤره داها آرتیق بیلگیلر تاپابیلرسینیز.


text:
جانیمیز دیلیمیزه باغلیدیر- ماحموددالغا
- توضیحات
- منتشر شده در یکشنبه, 17 خرداد 1394 15:28
پادیشاهی – ملک دینارو دیرم روشوت وئریب
فتحی– کیشور قیلماغا ائیلر موحیا لشکری
گؤسترن ساعتده دوورانی– فلک بیر اینقلاب
هم اؤزو فانی اولور، هم لشکری، هم کیشوری."نیظامی"
چوخ اؤتوردوم- دوردوم، اؤزومله راضیلشدیم،فیکیرلشدیم کی داها یازمییام،سوکوت ائلییم. اؤزومله دئدیم بو یازمالار بیر سیرا بیزیم یولداشلاری اینجیدجک. اینجه روحلارین اذیت ائلییجک. گؤزومی یومدوم، آمما اولمادی کی اولمادی.
بیزیم(تورک لرین) بیر سیرا تانیمیش دوشمان لاری واردی، بو دوشمان لار هر نه قدر ده زورلی اولسالار هئچ واخت بیزی قورخودابیلمییبلر، تورک لرین قوْچاقلیق، جسارتلیق و غیرتی تاریخدن ده یئکه دیر.بیز قورخماز میللتیک، آمما باریش سئون. بیز محاربه دالیجا چاقماریق ، قاچان دوشمانی قوماریق.تورکلر اؤز به اؤز محاربه ده اؤز قوچاقلیقلارین گؤسترلر، بیز دالدان بیچاق ووران میللت دئییلیک.
دئمه لی، تورکون طالعی کؤکدن اونون دیلینه و دیل بیرلییینه باغلیدی. بللی بودور کی تورکلرین حیات طالعلرینین محوری بونو بوتون زامانلار اولماسادا، تورکون بیر سیرا حاکیم و عالیملری گؤرموش و بیلمیش،بونو ان غدار دوشمانی روس ایمیرییاسی دا گؤرموش، تورکون دیل و بیرلییینی پوزماق اوچون هر جور سییاسی، ایدئولوژی، اینضیباطی، فیریلداقلار،تخریباتلار،قتللرتؤرتمیشدیر.ائله بو سونونجونون نتیجه لریندن بیری ده آزربایجان تورکلرینی "آذربایجانلی" اونلارین دیلینی ده "آذربایجان دیلی" آدلاندیرماق اولوب و ییرمی یوز ایلده دیلیمیزین و خالقیمیزین آدی بئش دفعه دئییشلیب. بیلمه لیک کی هر میللتین دانیشیق و یازدیقی اونون دیلی دی، بیز هئچ واخت "آذری" یازیب و دانیشمامیشق کی "آذری" ده اولاق. بو قوندارمانی حتتا ساتیلمیش تورک آداملارینادا وئرمک اولماز. تورکلرین چوخ گؤزل – گؤزل سؤزلری و لوغتلری وار نه دلیله بیزی اونلاردان ایستفاده ائتمییک ، ساتیلمیش و هویت سیز آداملار بیز مانقورد دییه بیله ریک.
بیر زامان مکار و حیله گر دوشمان چونکی بیزایله برابر جنگ و نبرده چیخابیلمه دی، و اوزون تاریخ ده و مدنیت ده بیزدن چوخ – چوخ کیچیک گؤردو باشلادی بیر سیرا مانقورد آداملار اؤز ایچمیزدن یاردسین و بوجور بیزه صدمه یئتیرسین، او سعی ائله دی کی بو صدمه نی بیزیم کؤکوموزه وورسون، او دوشمان نین هدفی بیزی اؤلدوروب و آرادان آپارماق دئییردی بیلیردی کی بیز آرادان گئدن میللت دئییلیک.
پهلوی حوکومتی روس تزار و سانکی اربابلاری توصیه سی ایله باشلادی بیزی آییرماغا، و بیزه رنگ به رنگ آد قویماغا، بیریمیزه تورک دئدی، بیریمیزه تاتی دئدی، بیریمیزه آذری دئدی، و او بو قوندارما سؤزلری ساتیلمیش اؤز ایچیمیزده یارانمیش آداملارین آغزینان چیخارتدی. بو ساتیلمیش آداملار اؤز هویت لرین ساتییب و ایسته دیلر اؤزلری اوچون آد قازان سینلار بیلمه دیرلر کی بیزیم میللت تکجه محاربه دئییر کی غیرتلی ، عاغیللی، باشا دوشهرک آدام دیلار بلکه تورک میللتی دیری باشلیقدا و شعوردادا میثالا گلن آدم دیلار. و تزلیکجه اونلارین حیله لری آشکار اولوب میللتین ایچنده روسوا اولاجاقلار.و بلله نه جک ساتیلمیش آداملار نه قدر سلاحیتسیز،و ثمرهسیز آدامدیلار.
سایین دیلداش و یولداشلار، بو سؤزلر اورک سؤزودور و هامینیز بونلاری مندن ده یاخچی بیلیرسینز. آمما سبب ندیر کی من ایسته دیم بو قوندارما و بیزه یاپیشدیریلمیش سؤزلرله بو بحثی باشلییام.
بیزلره بو گون کئچمیش گونلردن داها آرتیق آيیق، ائحتیاطلی اولمالیق لازیمدیر، بیلیرسینیز که بو زامان دونیا دا کوررئلياسیيا،موناسیبلیک علمی چوخ تکمیلله شییب و اینکشاف اولوبدور، تئلئویزیيا ، تئلئکوْممونیکاسیيا ، قزئت لر هر ثانیه هامی نین الینه چاتا بیلیر. هر یئرده بیر قوندارما سؤز گؤردوک اوننان کرگ واز کچمییک، چونکی مومکوندیر بو سؤزون دالیجا آیری سییاستلر اولسون، بو سؤزلرین یانلیش اولماغینان باخمییاق مومکوندیردوشمانین هدفی پوزوجولوق و داغیلما فعالیتی، اوچون اولموش اولسون. بو سؤز اولابیلر کی بعضی تانینمیش آداملارین آغزیندا دئیلسین، و اونلارین دیلیندن ائشیدیلسین. باخین کسروی مگر تانینمیش دئییردی. نه بلا بیزیم باشیمیزا گتیردی.
دلیل ندی کی بیر دفعه گؤروسن جواد طباطبائی کیمی آدام دورور تورکلرین باره سینده وئرگی وئریر، و بیزلری تحقیر ائدیر، بو آدام مانقوردی، تورک دور، آمما ساتیلمیش دیر، دوشمان بوجور آداملاری دیکلدیر تا سؤزلری مثلن کسرلی اولسون، ایستییردئسین کی بودا سیزدن دیر.
بیر نئچه گون بوندا اؤنجه بیزیم تانینمیش تئلئویزیوندا "گوناز" ((اوجاق)) پروقیرامیندا تانینمیش آدام بیزیم بؤتوولیک مبارزه نی ، بیزیم کئچمیش مبارزلری تاسفله اؤز سؤزلری ایله لکه لتدی. ایندی ده باشلییب اؤزنن بیر سیرا قوندارما سؤزلر ایختیراع ائله سین و مثلن اونلاری"پان تورک"ین قاباغیندا قرار وئرسین آمما بو سؤزلرین آرخیندا گؤرونو کسروی، و محمود افشارین فرضیه لری یاتییبدیر. بو سؤزلری اونون آغزینان قویوبلار، یوخسا بیر تورک دن بوجور سؤزلرین گلمه سی آییب دیر.
منیم آرکاداشلاریم بونلارا دیقت ائتمک لازیمدیر و بو جور آداملارین جاوابین وئرمک واجیب، اولماز کی چون بو آداملار ایکی دنه تورکی دیلینده شعر یازیبلار آغزلارینا هر نه گلدی دئسینلر، دوشمانین تریبونو اولسونلار بیزم جیلده، و بیز آیین شایین گون گئچیردک. مگر کسروی تاریخ هیجده ساله آزربایجان نی یازمادی؟، مگر کسروی تاریخ مشروطه نی یازمادی؟، بو کی اوننان یازارچی دئییر.هئش کیمین حقی یوخودور او شئی لر و سؤزلر کی بیزیم میللتی تحقیر ائلییر اونلاری تیکرار ائله سین و آغزینا گتیرسین، بو آدام تزه لیکده موخترع اؤلوب تزه سؤزلر یارادیر و گوناز تریبونونونان تاسفله یاییر. من او مانقوردین سؤزلرین اؤز میللتیمین ائحترامینیه گؤره بوردا گتیرمک ایسته میرم ، بوسؤزلر بیزیم میللتین اورگین قالخیدیر.
تورکون طالعی کؤکدن اونون دیلینه و دیل بیرلییینه باغلیدیر. آمما هر کیمسه هر لیباسدا اولسا بیزیم دیلیمیزی و بیرلیگیمیزی ایسده سه خطره سالا لازیمدیر اونو میللتیمیزه تانیتدیریب و حاکم وظیفهسینی اونون باره سینده میللتین ائله وئرک. بو سیرا آدملار فیکر ائله مه سین کی چون باکیدا،تورکیه ده، آمریکادا روزیگار کئچیردیر حق وارلاریدیر هر سؤزی دانیشسینلار، و اؤزلرینی میللت دن چوخ بیلن بیلسینلر، بیزیم میللت قاتیقدان توک چیخادان میللتدیر.بونلارین هدفی "تورک"ین قاباغیندا "پان ..." قویماقدان ندیر؟ بو سؤزی نه اوچون ، بیرساعاتلیق پروقیرامدا یوز دفعه تیکرار ائدیرسن؟مگر بیلمیرسن کی بوسؤز و بونو یارادان آداملار بیزیم میللته چوخدایر اؤلوبلر. و بو میللت هر واخت اونلارین آدی کلنده لعن و نفرین ائله اونلاردا یاد ائلییرلر. سن کیم سن کی اؤزونی میللتدن باشقا بیلیرسن، میللته نصیحت ائدیرسن؟ و ایستدیرسن تورکلره تزه قوندارما یاراداسان.
پهلوی حوکومتی،تزار حیله سین ایشه آپاریب بیزی یالان یئره "آذری" آدلادی، و بو سؤز چونکی اؤز ایچیمیزدن چیخدی بیزی تورک دونیاسیندان پارچالادی، بو آیریلیغی آرادان آپارماق اوچون بیزیم چوخ جاوانلاریمیز موکافات گؤردولر ، جان لارین الدن وئردیلر، حبس خانالارا دوشدولر، چوخلی شدتلی شکنجه لر چکدیلر، چوخلاری جان وئره - وئره اوجا سسه ایله باغیردیلار" هارای هارای من تورکم" ایندی بونون دلیلی ندیر کی سن یئردن قالخیب بو یانلیش سؤزون دالینان و یا قاباقینا بیر قویروق باغلییب تزه دن ایشه آپاریلسان.؟ اؤزوندا بوجور فیکر ائلیرسن کی بو قوندارمانی ساتیلمیش آداملارا دئییرسن و بیلمیرسن کی دوشمانین هدفی اؤنجه لیک بودور. بو سؤزو سالیب سنین آغزینان سندن ایکیمجی کسروی یارداسین، من سنه توصیه ائدیرم گئج اولمامیش یوخودان قالخ، راضی اولما تورک میللتی نین گؤزوندن کسروی یا جواد طباطبائی کیمی دوشه سن. عاقل آدام اودور کی سؤز آغزینان چیخمامیش اونون گله جکینه فیکر ائله سین.


text:
۲ تروریست ضررسیزلشدیریلدی
بؤلوجو ترور هؤرگوتونون ۲ عضوونون ائتکیسیز حالا گتیریلدیگی ایفاده ائدیلدی
باتمانین قوزلوق ائلچهسی اطرافیندا، بؤلوجو ترور هؤرگوتو پکاکا عضوو ۲ تروریست ضررسیزلشدیریلدی.
والیلیکدن وئریلهن آچیقلامادا، ژاندارما قوموتانلیغینین قوزلوق اطراف بؤلگهلرینده عملیات یئریتدیگی بیلدیریلدی.
عملیاتدا بؤلوجو ترور هؤرگوتونون ۲ عضوونون ائتکیسیز حالا گتیریلدیگی ایفاده ائدیلدی.
ایلگیلیلی خبرلر
جمهور باشقانی اردوغان:"بیز نه لازیمدیرسا، ائدجییک و بونو ائتمهیه حاضیریق"
جمهور باشقانی رجب طیب اردوغان میتسوتاکیسین امریکا-دان تورکیه-یه قارشی یاردیم ایستهدیگینی بیلدیریب.


text:
ایلک آنا دیلی تدریسی
اوستاد بهزاد بهزادی
یازین ایکینجی آیینین اورتالاریندا, سحر تئزدن دنیز قیراغینا گزمهیه چیخدیم. گور لئیسان یاغیشلاریندان سونرا هاوا گونشلی گون اولاجاغی موشتولوقچولاری گورونمکده ایدی.
دان یـئریندن, دنیزین ان اوزاق آرخاسیندان ساری- قیزیلی گونشین ایشیق تئللری یوکسکلره قالخماقدا ایدی. دنیز لام و سایخاش ایدی. ایکی قو قوشو آرخایینلیقلا سو اوزهرینده اوتوروب, دالغالارلا سوزولوردولر. سحرین ائرتهسی سرین یئل, اوزلری قیدیقلاییردی. گونشین یووارلاق قیرمیزیمتیل یوموروسو, آستاجا- آستاجا, آغیریانا دنیز سویوندان باش قالدیریردی, سانکی آتدیغی زولاقلاردان یاپیشاراق اوزونو چتینلیکله گویون یوکسکلرینه اوجالدیردی.
نه گوزل گونشلی یاز گونودور!…
واختـیندا گنج معللیم مدرسهیه گیردی. بیرینجی گون ایدی کی, ایش یـئری دییشیلیب بو مدرسهیه گئدیردی.
گون اورتادان قاباق سونونجو کلاس واختینین زنگی چالیندی. گنج معللیمه دئدیلر کی, بیرینجی کلاسین معللیمی گلمهییب, سیز او کلاسا گئتمهلیسینیز…
کلاس باشلاندی. اوشاقلار یـئرلرینده توختادیلار. آنا دیلی کیتابینین بیرینجی جیلدینین سونونجو درسی کئچیریلمهلیایدی.
گنج اویرهدیجی درسین باشلیغینی گؤزدن کئچیرتدی: «عزیز آذربایجان»! هیجان بوتون وارلیغینی بورودو, تیترهتدی.
ایلک دفه اولاراق آنا دیلینده درس کئچیریردی. درسی اؤتهری اوخودو. شعرین ناغاراتی بیر داها گنج معللیمی هیجانا گتیردی:
«یاشا آنام, یاشا وطن, یاشا منیم مسکنیم»!
اوشاقلار دینج و سایـیق ایلشمیشدیلر. آنجاق گؤزلریندن قیغیلجیم یاغیردی. ایتی باخیشلاریله گنج اویرهدیجینی تانیماق ایستهییردیلر.
اویرهدیجی:- کیتابین سون صحیفهسینی آچین. من بیر یول اوخویورام, بیلمهدییینیز سوزو یا جوملهنی سوروشون!
دوغروداندا شعر آنا دیلینده ائله آخیجی, اورهیه یاتان و ساده ایدی کی, اوشاقلار سورغو وئرمهدیلر. هامی اونو دوشونموشدولر.
معللیم, اؤز- اؤزونه دوشونوردو: بیز ابتدایی کلاسدا اوخویارکن, نه چتینلیکلر چکیردیک. (آب, موش, گربه و…) یابانجی سؤزلر ایدی. اونلاری دوشونمک و اؤیرنمک چتین ایدی… اوشاقلار چوخ واخت درسلیکلرین آنلامینی آنلامادان یالنیز اونلاری ازبر ائدیردیلر.
ایندیسه آنا دیلینده درسلیگی نه گؤزل باشا دوشورلر…
گنج معللیم اوجا سس و هیجانلا شعری بیر داها دئکلهمه ائلهدی. اوشاقلارین قانی قایناماغا باشلادی. یـئرلرینده قیمیلدانیردیلار…
اویرهدیجی اوشاقلارا دئدی:
– من شعری سطیر- سطیر اوخویورام، هامی بیرلیکده اوجا سسله و منیم کیمی اونو تیکرار ائدین…
بوتون مدرسهنی اوشاقلارین شافراق و اویناق سسلری بورودو.
«سن ای منیم آنا یوردوم، عزیز آذربایجانیم
یاشا منیم یوردوم- یووام، یاشا عزیز وطنیم».
ایکی نفر اوشاقلاردان تکلیکده شعری دئکلهمه ائلهدیلر. اؤیرهدیجی سوروشدو:
– کیم شعری دؤشدن اوخویا بیلر؟
هامی ال گؤیه قالدیریلدی. بعضیلری یـئرلریندن قالخیب، سئوینجله چیغیر- باغیر سالیردیلار:
– من!… آغا من!…
درس ساعاتی باشا چاتدی، اوشاقلار چانتالارینی باغلاییب، قاپیدان چیخماغا تلهسیردیلر…
کوچهده ده اوینایا- اوینایا قاچاراق ائولرینه ساری یوگوروردولر. اویناق یـئریشلرله اویغون اوخویوردولار:
«باقرخان تک قهرمانلار، شانلی ستارخانین سنین،
یاشا منیم باغیم- باغچام، یاشا منیم گولشنیم».
گنج معللیمین اورهیی اسیردی. ایچینده گولوردو. بئله دوشونوردو کی، بو اوشاقلار ائولرینه چاتجاق چانتالارین بیر بوجاغا بوراخیب، تلهسیک مطبخه دوغرو گئدیب، قاپی آغزیندا سئوینجک، اوجا سسله شعری دؤشدن اوخوماغا باشلایاجاقلار:
«یاشا آنام، یاشا وطن، یاشا منیم مسکنیم»
آنا دیکهلهجک، اینانمازجاسینا اوغلونو سوزهرک، دوداقلاری سئوینجدن تیترهیهجک، اوغلونا ساری آددیملایاراق اللرین دؤشلویه سیلیب، اوغلانجیغـینی باغرینا باسیب اؤپهجک… آنانین هیجاندان و شنلیکدن یاشارمیش گؤزلرینی خیالن گؤرمک اولار…
٭٭٭
آنجاق بو سئوینج چوخ چکمهدی. شاهین باسقینچیلاری، جلادلاری آذربایجانی قانا بلشدیردیلر، آنا دیلینده یازیلان کیتابلاری تونقاللاردا توپلاییب یاندیردیلار. اونون آجی توستولریندن، آنالارین گؤزلری قاماشدی، قان آغلادیلار…
گونش یئنه ده پارلایاجاق. او گون گلهجک کی، آنالارین شیرین و سئومهلی لای- لایلاری درسلیکلرده سسلهنهجک اوشاقلاریمیز اورهک دولوسو سسله اوخویاجاقلار:
«یاشا، سن ای منیم آنا یوردوم، عزیز آذربایجانیم»!
اوشاقلار آنا دیلینده درس اوخویاجاق، آنالار سئوینهجکلر!
او گون گلهجک!
گلهجک!


text:
سیمپسونلار
سیپمسونلار The Simpsons مت قروینینق دۆزلدن بیر انیمئیشن و کارتون فیلمدیر. بو فیلمی فاکس بوکاستینق کومپانیسی اۆچون دوزلدیبلر. بو کارتون فیلم آمریکالی عاییله و اونلارین ایشلریندن یارانیب و بیر قوشما شهرده ایسپرینقفیلد آدیندا یاشاملاری اولور.اونلارین ایشلری و اویونلاری بیر عاییله نئچه کیمسه ایله یارانیب بو عاییلهده Homerهامر, Margeمارقا, Bartبارت, لیزا Lisa و مقی بیر ائوده یاشیر. بو عاییله آمریکا کۆلتورو و جامیعه ایشلرین یارادیر.
قایناق[دَییشدیر]
اینگلیسیجه ویکی پدیا (The Simpsons) مقاله سیندن -یوخلاما 2016 نوامبر


text:
`جان مک لاگلین` نتیجهلر
خبرلر [221]
- چاووشاوغلو: تورکیه هر زامان جان آذربایجانین یانیندا اولاجاق
- دونیادا کوروناویروسا یولوخانلارین سایی 604 میلیون نفری اؤتوب
- جان کربی: "ایرانلا حاضیردا آتوم سازیشینه داها یاخینیق"
- یاسمین جان قیزیل مدال آلدی
- ایران، جان بولتونا سوءقصد سوچلاماسینی رد ائتدی
- امریکا ایران ایله آتوم راضیلاشماسینین چوخ چتین اولدوغونو آچیقلاییب
- ایستانبول نهنگیندن یئنی ترانسفر
- دونیادا کوروناویروسا یولوخانلارین سایی 561،9 میلیونو اؤتوب
- اورمو گؤلونون قوروماسی ایله باغلی اعتراض گؤستریسی تشکیل ائدیلدی
- دونیادا کوروناویروسا یولوخانلارین سایی 517 میلیونو اؤتوب
- اوکراینادا جان ایتکیلری آرتیر
- امریکا دوغو آوروپایا 10 عدد اف-18 قیریجیسی گؤندرهجک
- آمریکا: سالدیری بو هفته ده اولابیلر
- امریکا سوریه-ده داعش-ا قارشی حیاتا کئچیریلن عملیات حاقیندا بیانات وئریب
- پنتاگون: روسیانین سرحدده حربی فعاللیغی آرتدی
- امریکا ناتو-نون دوغو جیناهینی گوجلندیرمک پلانلاری حاضیرلاییر
- هر گون ۴ - ۵ مین افغانیستانلی ایرانا گئچیر
- پنتاگوندان اف-۳۵ آچیقلاماسی
- پنتاگون: کابل هاوالیمانیندا تورک عسگری ایله بیرلیکده چالیشیریق
- امریکا-ایران بیلک گولهشی
- جان قورتاران درون لار ایسپانیا ساحللرینده خیدمت باشیندادیر
- آذربایجان پرزیدنتی ایلهام علیئو، پرزیدنت اردوغان طرفیندن رسمی مراسیمله قارشیلانیب


text:
ویکیپدیا:تاریخده بوگون/دسامبر ۳
۳ دسامبر: ویکیپدیا:تاریخده بوگون/دسامبر ۳/فایل ویکیپدیا:تاریخده بوگون/۳ دسامبر/مناسبتلر، ویکیپدیا:تاریخده بوگون/۱۳ آذر/مناسبتلر
- رویدادلار
ویکیپدیا:تاریخده بوگون/۱۰ جمادیالاول/رویدادلار ویکیپدیا:تاریخده بوگون/۱۳ آذر/رویدادلار
- ۱۵۸۶ - آمریکادان ایلک دفعه اوروپایا یئرآلما گتیرلیدی.
- ۱۸۱۸ - ایلینوی آمریکا بیرلشمیش ایالتلرینین ۲۱-جی ایالتی اوْلدو.
- ۱۹۴۴ - یوناندا کومونیستلرله شاهچیلار آراسیندا یونان ایچ ساواشی باشلاندی.
- ۱۹۶۷ - ایلک قلب نقلی عملینی٬ گۆنئی آفریقالی قلب جراحی دوکتور کریستین برنارد٬ کئیپ تاوندا گؤردو؛ مریض ۱۸ گۆن دیری قالا بیلدی.
- ۱۹۷۱ - پاکیستان-هیندوستان ساواشی باشلاندی.
- ۱۹۸۹ - مالتادا گؤروشن آمریکا جۆمهۇر باشقانی جورج اچ.دبیلو بوش و شوروی بیرلیگی باشقانی میخائیل قورباچوف٬ سوْیوق ساواشین بیتدیگینی رسماً اعلان ائتدیلر.
- ۱۹۹۰ - ت.ر.تنین تِلئگۆن آدلی یایینی باشلادی.
- دوْغوم گونلری
ویکیپدیا:تاریخده بوگون/۱۰ جمادیالاول/دوغوملار ویکیپدیا:تاریخده بوگون/۱۳ آذر/دوغوملار ویکیپدیا:تاریخده بوگون/۳ دسامبر/دوغوملار
- اؤلوم گونلری
ویکیپدیا:تاریخده بوگون/۱۰ جمادیالاول/اولوملر ویکیپدیا:تاریخده بوگون/۱۳ آذر/اولوملر ویکیپدیا:تاریخده بوگون/۳ دسامبر/اولوملر
میلادی، جلالی و قمری تقویم لر بعضی ایللرده گونلر برابر دییلر، اونا گوره یادبودلاری و تقویم لری اوز صحفه سینین آلتیندا گئتیرین. یادبودلاری دییشمک اۆچون بو گونده، اشاقیداکی صحفه لری دییشدیرین:
- فایل
- مناسبت لر
- ویکیپدیا:تاریخده بوگون/۱۳ آذر/مناسبتلر
- ویکیپدیا:تاریخده بوگون/۳ دسامبر/مناسبتلر
- ویکیپدیا:تاریخده بوگون/۱۰ جمادیالاول/مناسبتلر
- رویدادلار
- ویکیپدیا:تاریخده بوگون/۱۳ آذر/رویدادلار
- ویکیپدیا:تاریخده بوگون/۳ دسامبر/رویدادلار
- ویکیپدیا:تاریخده بوگون/۱۰ جمادیالاول/رویدادلار
- دوغوملار
- ویکیپدیا:تاریخده بوگون/۱۳ آذر/دوغوملار
- ویکیپدیا:تاریخده بوگون/۳ دسامبر/دوغوملار
- ویکیپدیا:تاریخده بوگون/۱۰ جمادیالاول/دوغوملار
- اولوملر
و قمری گونلره گوره وپ:تاریخده بوگون/قمری بررسی ائدین.


text:
تورکیه ۱- ایسلند ۲
تورک ملی تیمی، اویونون ۴۰.جی دقیقهسینده دوروکحان توکؤزون گولویلا نتیجهنی ۲-۱یه گتیردی
۲۰۲۰ آوروپا فوتبال شامپیوناسی (یورو ۲۰۲۰) الهمهلری ح گروبو دؤردونجو اویونوندا تورک میلی تیمی، رقیب ائوینده قارشیلاشدیغی ایسلنده ۲-۱ مغلوب اولدو و ۲۰۱۹ ایلیندهکی ایلک مغلوبیتینی آلدی.
لویگارتالسوتلور ایستادیوموندا اوینانان اویونا گروپدا آلدیغی ۳ اودقویلا لیدئر اولاراق چیخان تیمیمیز، ۲۱.جی دقیقهده رگنار سیگورسونون گولویلا ۱-۰ گئریه دوشدو.
ائو صاحبی ایسلندده رگنار سیگورسون، داها سونرا اؤزونون و تیمینین ایکینجی گولونو ووردو: ۲-۰.
تورک ملی تیمی، اویونون ۴۰.جی دقیقهسینده دوروکحان توکؤزون گولویلا نتیجهنی ۲-۱یه گتیردی.
اویونون ایکینجی یاریسیندا اویون اوستونلوگونو الینه آلان میلی تیمیمیز، بیر چوخ گول شانسینی یاخالاسا دا بو فرصتلردن یارارلاناممادی.
اویون ۲-۱ ایسلند اوستونلوگو ایله سونا چاتارکن، ۹ پوئنده قالان تیمیمیز، لیدئرلیگی فرانسایا وئردی.
ایسلند ایسئ ۹ پوانلا اوچونجو سیرادا یئر آلدی.
ایلگیلیلی خبرلر
"تراکتور" ایران شامپیوناتینین لیدئرینه غالیب گلدی
تبریز تمثیلچیسی "تراکتور" سفرده لیدر "پرسپولیس"له قارشیلاشیب.
تۆرک ایدمانچیلار ۴۳ مدال قازاندی
تیفلیسده گئچیریلهن و ۲۹ اؤلکهدن ۱۵۲ ایدمانچینین قاتیلدیغی پارا هالتر آوروپا شامپیوناسی یاریشمالاری باشا چاتدی


text:
ایشیق قیرمیزی یانیر…
دوشونمک یاساق! دانیشماق یاساق!
ایشیق قیرمیزی یانیر…
دین چئورهسینده دارتیشماق
شعیر و نثر، صرف و نحو یاساق
دوشونجه قارغینمیش، ایرینلی، کیرلی
چیخما اؤتهیه پئچاتلانمیش یوواندان
ایشیق قیرمیزی یانیر
عاشیق اولما هانسیسا قادین یاخود سیچانا
قیرمیزی یانیر عاشیقلییین ایشیغی
گیزملی اول، دولاشیق- بوروشوق
دانیشما میلچکله بئله قرارینی
غافیل قال و ساوادسیز!
قاتیلما اوروسپوچولوق یاخود یازارچیلیق سوچونا!
چونکو بیزیم دؤوراندا
اوروسپوجولوق سوچو، یازارچیلیقدان یونگول!
وطن سئرچهلری حاققیندا دوشونمک یاساق!
آغاجلار، چایلار و اونلارا عایید خبرلر بئله
وطن گونشینه باسقی یاپانلاری دوشونمک
یاساق!
هر سحر قزئتلرین باش تیترهسینده
شعیرلرین وزنینده
و قهوهنین قالیغیندا…
اوستونه گلیر باسقی قیلینجی
دینجلمه ائشینین قوینوندا
کی، صاباح سوراغینا گلنلر
بو دقیقه “کاناپه”نین آلتیندادیرلار!
فلسفه و تنقید کیتابلارینی اوخوماق یاساق!
صاباح سوراغینا گلنلر،
گووه کیمی کیتابخانانین رفلرینده یووالانمیشلار!
آسیلی قال آیاقلاریندان، قیامت گونونه قدر!
آسیلی قال سسیندن قیامت گونونه قدر!
آسیلی قال دوشونجهندن!
بو باسقیلارا اوغرامیش اومّتین اوزونو گؤرمهیهسن دئیه،
باشینی بوشکانین ایچیندن ساقین قالدیرما…
بیرگون اوغراییب دا پادیشاهی گؤرمک ایسترسنسه
یا اونون ائشینی
یا کورهکهنینی
یاخود اونون ایتینی – اؤلکهنین امنییت سوروملوسو اولان ایتینی- بئله گؤرمک ایسترسنسه
–کی بالیق، آلما و جوجوقلار اونون یئمیدیر،
ائلهجه ده قوللارین اتی-
یئنه ایشیغین قیرمیزی یاندیغینی گؤرهجکسن!
هاراداسا بیرگون
هاوانین دورومونو… و اؤلنلرین آدینی
و حوادیث خبرلرینی اوخوماق ایسترسن
ایشیغینین قیرمیزی یاندیغینی یئنه گؤرهجکسن!
یاخود بیرگون
تنگهنفسلیک درمانینین قیمتینی سورماق ایسترسن
جوجوق باشماغی
و یا بامادورون قیمتینی سورورسان اگر
یئنه ایشیغینین قیرمیزی یاندیغینی گؤرهجکسن!
بیرگون اگر طالعینین نئجه اولدوغونو
نفتین کشفیندن اؤنجه و سونرا اؤیرنمک اوچون
طالعه باخانین یازیسیندا اوخوماق ایسترسنسه،
و دؤرد ال-آیاقلیلار سیراسیندا یئرینین هارادا اولدوغونو اؤیرنمک
یئنه ایشیغینین قیرمیزی یاندیغینی گؤرهجکسن!
بیر گون اگر
قاردوندان بیر ائو بولورسانسا سیغیناجاغینا
و یا ساواش قالیقلارینین آراسیندا،
سنی اوووندوراجاق هانسیسا بیر قادین بولورسان
یا کؤهنه بیر سویودوجو
یئنه… ایشیغینین قیرمیزی یاندیغینی گؤرهجکسن!
درس باشیندا معلیمدن سورماق ایستهسن:
بوگونون عربلری ندن یئنیلیش خبرلریندن تسللی آلیر؟
عربلر ندن شوشه سانی قیریلیر؟
یئنه ایشیغین قیرمیزی یانیر، گؤرهجکسن…
هادیر اول!
سفره چیخمایاسان، عرب پاسپورتویلا!
آوروپایا سفر ائتمه
چونکو _بیلدییین کیمی_ آوروپا ابلاهلارین یئری دئییل…
ای آتیلمیش!
ای کیملیکسیز!
ای بوتون خریطهلردن قووولموش!
ای غرورو یارالانمیش خوروز!
ای ساواش اولمادان اؤلدورولموش!
ای قانی تؤکولمهدن کللهسی آلینمیش…
آرتیق، تانرینین اؤلکهسینه سفره چیخما
تانری قورخاقلاری قبول ائتمز…
عرب پاسپورتونلا سفره چیخما…
و هاوالیمانلاریندا سیچاوول کیمی گؤزویولدا قالما!
چونکو ایشیغین قیرمیزی یانیر
“هارودز”ون ساریشین ساتیجیلارینا
شاخ- شاخ مروانام
عدنانام
سبحانام دئیه، سؤیلنمه
سنین آدین اونونچون آنلامسیزدیر
بیر یالانچی تاریخدیر، سنین تاریخین
منیم سروریم!
“لیدو”دا فخر ائتمه ارنلیکلرینله
چونکو سوزان، ژانئت، کولئت
و مینلرجه باشقا فرانسالی قادین
هئچ زامان “زئر” و “عنتر”
ناغیللارینی اوخومامیشلار
منیم دوستوم!
تلسرک دؤن هوتئلینه
آخی سن پاریس گئجهلرینده
گولونج گؤرونورسن
ایشیغین قیرمیزیدیر!
هادیر اول، سفره چیخما!
عرب بؤلگهلرینده عرب پاسپورتویلا
اونلار سنی بیر ریالدان اؤترو اؤلدورورلر
و آجدیقلاریندا گئجه گؤزونه سنی یئیهرلر!
حاتم تاییینین ائوینه قوناق اولما
او یالانچی، فیریلداقچیدیر
هادیر اول!
آلداتماسین سنی
یوزلرجه کنیز و قیزیل صاندیقچالار
منیم دوستوم!
باشینا دولانما گئجهلری
عربلرین دیشلری آراسیندا…
سن اؤز ائوینده اوتورماغا بئله ساقینجالیسان
اؤز ائلینین ایچینده بئله اؤزگهسن
منیم دوستوم!
تانری عربلری باغیشلاسین!
ایضاح:
نیزار قاببانی (Nizar Qabbani) عرب شاعیری ۱۹۲۲-نجی ایلده دمشق شهرینده دوغدو. ایلک کیتابینی «او اسمر سؤیلهدی منه …» اییرمیبیر یاشلاریندا یاییملادی. بو کیتابین یاییملانماسی سوریهده قووقا قوپاردی، اونون اؤزو و شعری چوخلارینین طرفیندن تکفیر اولوندو. اونا قادین شاعیری دئیه، مخمر صینفین شاعیری صفتیله لقبلندیردیلر.
نیزار قاببانی ایسه اوسانماییب، یئنی کیتابلار او جملهدن سامبا، منیم سئودام، کلمهلرله رسساملیق، سنینله ایلقاریم وار ای آزادلیق، اوتوبوسدا جمهوریت، یوز سئودا مکتوبو، شعیر یاشیل ایشیقدیر، داشآتان جوجوقلارین دوققوز تریلوژیسی، بلقیس و بیر نئچه باشقا کیتاب یاییملاماقلا دایانیشدی.
شعرلرینین مؤوضوسو سئوگی و عرب قادینینین تاپدالانمیش حاقلاریدیر. او تک جانینا عرب توپلومونون دوگماتیک دوشونجهسی قارشیسیندا دیرهنرک دایاندی. ادبی دیل ایله خالق دانیشیق دیلینی بیرلشدیررک عرب شعرینده یئنی وورغو یارادا بیلدی و شعرینین دَییشمز موتیولری اولان قادین و وطن مؤوضولارییلا عرب شعرینه ائشسیز سئودا- حماسی شعیرلری سوندو.
نشر ائتدیردییی «یئتیشکین بیر قادینین گونلوکلری» آدلی کتابی اصلینده عرب قادینینین ساوونما یازیسی ایدی. اؤزو بو بارهده بئله سؤیلهییر:
من هر زامان شمشیر تییهسی اوستونده یئریمیشم! منیم اوچون سؤزقونوسو اولان سئوگی قادین بدنینین جوغرافیاسی ایله سینیرلانماییر! من اؤزومو بو مرمر قاراچوخورا حبس ائتمهم. منیم اوچون سؤزقونوسو اولان سئوگی وارلیغین بوتونو ایله ایلگیدهدیر. دیر. بو سئوگی سودان توتموش تا تورپاقدا، انقلابچی کیشیلرین یاراسیندا، داشآتان جوجوقلارین گؤزونده، دیرهنن اؤیرنجیلرین اؤفکهسینده بئله بولونماقدادیر. قادین منیم اوچون پانبیق آراسیندا ساخلانیلان هانسیسا سیکه ویا حرمسارایدا یولومو گؤزلهین قاراباش بیری دئییل، قادینی قبیلهلرین جاهیل کیشیلری الیندن قورتارماق اوچون یازیرام، من.
نیزار قاببانی عیراقلی حیات یولداشی «بلقیس الراوی»نی ۱۹۸۱-نجی ایلینده بیروتدا عیراق سفیرلیگینین پارتلاییش اولاییندا ایتیردی. بو آجی اولای اونون شعیرلرینده اؤزونو گؤرستدی و عرب شعرینین بیر چوخ گؤزل مرثیهلری نیزارین شعیرینده یاراندی، او جملهدن، اون ایکی قیزیلگول بلقیسین ساچلاریندا، بیروت یانغین ایچینده و سنی سئویرم.
قاببانی عرب شاعیرلری ایچینده قادین شاعیری آدلاناراق تانینماقدادیر. اونون شعیرلرینده جیلوهلنن قادین اؤزل گؤرونوشلو تام توخونسل بیر قادیندی. قادین نیزارین شعرینده سادهجه قادین اولاراق بعضن اوتوپیک بیر معشوقه کیمی، بعضن سئوگی و سئویلمهیه لاییق اولان گؤزل بیر وارلیق کیمی جانلانماقدادیر.
نیزار قاببانی ۱۹۸۸-نجی ایلده بیر لندن خستهخاناسیندا دونیاسینی دَییشدی. (نیگار خیاوی)


text:
نیجریادا بوکوحرام توُپاریندان 28 ترورچی اؤلدۆریلدی
کؤپ سانلی ترورچی نینگ دا یارالی یاغدایدا قاچاندیغی بیلدیریلدی
نیجریانینگ دمیرقازیق گۆن دوُغاریندا ترور قوراماسی بوکو حرام بیلن ادیلیأن ساواشدا 28 ترورچی اؤلدۆریلدی.
بورنو ایالتی نینگ گووزا بؤلگه سینده بوکوحرام توُپارینا قوری یر و هوُوادان حرکت قورالدی.
حرکتلرده ترورچی توُپارینگ باش توتانلاریندان الحاجی مودو بیلن بیله لیکده 28 ترورچی نینگ اؤلدۆریلدیگی حابار بریلدی.
کؤپ سانلی ترورچی نینگ دا یارالی یاغدایدا قاچاندیغی بیلدیریلدی.
نیجریادا بوکوحرام ینگ ترورچیلیقلی حرکتلرینده 2009-نجی ییلدان بأری 20 مۆنگدن کؤپ آدام اؤلدی.
بوکوحرام کامرون، چاد و نیجر یالی یورتلاردا دا ترورچیلیق حرکتلرینه قاریشیار.
دِگیشلی حابارلار
آق دنگیزده 9 ییلدا 25 مۆنگ بوُسغون اؤلدی
آقدنگیزده (مدیترانه دنگیزینده) سوُنگقی 9 ییلدا 25 مۆنگ بوُسغون آرادان چیقدی
سومالی دا پلیس یوُلباشچیسی اؤلدۆریلدی
فرهان محمد عدن یوردونگ اوُرتا شبل بؤلگه سینده ترور قوراماسی الشباب بیلن گؤرهشه یوُلباشچیلیق ادیأردی
نیجریادا 1.2 میلیون چاغا ساپاق آلماغا مأتأچ
نیجریادا 1.2 میلیون چاغا چالت یاغدایدا تعلیم تربیه مۆمکینچیلیگینه مأتأچ


text:
حیوان دوشونجهسی
ممد قاضی
بو خاطیره هئچ واخت منیم یادیمدان چیخماز. من چوبانلیق ائدن ایللرین بیرینده یای فصلی هر ایلدهکی کیمی «شاهوئردی» یایلاغـینا کؤچ ائتدیک. من او زامان آتامین یانـیندا کؤمکچی گئدهردیم. هامی منی «بالاچوبان» سسلهیردی، بیر گون من آتاملا یایلاقدا قویون – کئچیلری اوتاریردیم کی، آتام اوزونو منه توتوب دئدی:
ـ بالا چوبان! من داغـین اتهییندهکی کنده گئدیرم. آخشام قاش قارالاندا قایـیداجاغام، سورودن میغایات اول. ایتلر ده کی، یانـیندادیر. سونرا سوروشدو: تک قورخمازسان کی؟ من بیلمهدیم کی، قورخارام یا یـوخ! یالنـیز گولومسهدیم. آتام الینی کورهییمه ووروب دئدی: باراکاللا اوغلوم! بیلیردیم کی، قورخمازسان، سن داها بیر کیشی اولموسان!
آتام گئتدی… آخشام اولدو. من نه قدهر گؤزلهدیم، آتام گلمهدی. اؤز- اؤزومه دئدیم: حتمن گئجهنـین قارانلیغـیندا یـولو ایتیریب، هاردان اولسا سحر گلر. اورهییمه قورخو دوشموشدو، یاتا بیلمیردیم. ایتلر ده یاتمیشدیلار… بیر سس ائشیتدیم، گؤرهسن کیمدیر؟- دئدیم؛ آدامدیر، یوخسا جاناوار…
سسلهدیم: آتا… آتا! جاواب گلمهدی. یـئنه هامان سسی ائشیتدیم. سانکی بیری حزین سسله آغلایـیردی. دقتله باخدیم… قارانلیقدا گؤزوم بیر بالاجا آیییا ساتاشدی. ایستهدیم ایتلری هایلایام. دیلیم توتولدو. آیی منیم ایکی آددیملیغـیمدا دایانمیشدی. بیر الینی گؤیه قالدیریب، آغلایـیردی. یاخشی باخدیم حـیوانـین آیاغـینا بیر چالغی تیکان باتمیشدی. تیکانی آیـینـین آیاغـیندان چیخارتدیم. آیی آغلاماق سسینی کسیب و درحال اورادان اوزاقلاشدی. منیم حالیم اؤزومه گلدی، قورخودان چیخدیم، آمما یـئنه ده یوخوم گلمهدی. گئجه یارییا چاتمیشدی. قویونلار، ایتلر یاتمیشدیلار. آتامدان یـئنه خبر چیخمادی. آی سود کیمی ایشیغـینـی داغ- داشا سالمیشدی… یـئنه بیر سس قولاغـیما چاتدی. یاخشی باخاندا ایکی آیـینـی گؤردوم. آنا و بالا اللرینده بؤیوک بیر شئـی گتیریردیلر. قورخودان ایتلری اویاتدیم. آیـیلار ایتلری گؤردوکده اللریندهکی شئـیی یـئره قویوب گئری قایـیتدیلار. من یاواش- یاواش او شئیه یاخینلاشدیم؛ بیر بال پتهیی گؤردوم. دئمه، آنا آیی منه بال سؤوقات گتیرمیشدی. آخی من اونون بالاسینی آغـیر درددن قورتارمیشدیم. سحر آچیلاندا، آتام گلدی و من اونا ماجرانی دانیشدیم، آتام گولدو و چوبوغونون توستوسونو گؤیه اؤتوروب دئدی:
ـ اوغول! آنالار چوخ بؤیوک ایشلر گؤرهر، بال گتیرن آیی دا بیر آنادیر…اوغلوم… آنا!